ועדת הכלכלה, כנסת 15, פרוטוקול מספר 352, 2001-10-23 10:00

אברהם פורז: אני מתכבד לפתוח את הישיבה הנוספת בנושא צווי התעבורה, עבירות קנס.

אברהם פורז: האם מקובל עליכם שנגמור תחילה את ברירות הקנס ואז נחזור לשיטת הניקוד.

אברהם פורז: הגענו לתקנה 148 א(א) במספר סידורי 192.

אברהם פורז: מה זה פגיעה במכשיר קריאה?

חוה ראובני: 148א(א):

חוה ראובני: "לא יפגע אדם במכשיר קריאה, לא יחבל בו או באביזריו, לא יזיזו ולא ישחיתו בכל צורה שהיא, לא ישתמש בו אלא לצרכים כאמור בתקנה 144".

חוה ראובני: הייתה תקופה שניסו להציב בכבישים מעין לוטומטים כאלה.

חוה ראובני: מעירים פה שבתיקון האחרון של תקנות התעבורה, התקנה הזו בוטלה.

אברהם פורז: תקנה 148א(א) נמחקת.

אברהם פורז: תקנה 149 – שימוש בתמרור לתעמולה:

חוה ראובני: 149: "לא ישתמש אדם בתמרור לצרכי תעמולה או פרסומת בדרך, או בקרבתה, בין בדמות התמרור בלבד, ובין בצירוף עם כל ציור או דבר אחר, אלא אם הורשה לכך בכתב ע"י רשות התמרור המרכזית".

אברהם פורז: האם זה חיקוי של התמרור ו הדבקה על התמרור הקיים.

שולמית שמעון: על התמרור הקיים זו תקנה קודמת שדברנו עליה, מספר 148 "לא יפגע אדם בתמרור או באביזריו".

דן לינק: למשל אם יש לך חנות נעלים, ובחלון הראווה תשים תמרור "עצור! כאן יש מכירה".

דן לינק: זה אסור, וגם דברים דומים לזה.

אברהם פורז: מהי התקנה האוסרת על הדבקת סטיקרים על תמרורים.

דן לינק: יש תקנה על השחתת תמרור.

יפעת רווה: תקנה מספר 148.

אברהם פורז: נשאיר את הקנס ב- 100 ₪.

חוה ראובני: זו הטעיה של הציבור.

אברהם פורז: כשאני תולה שם רחוב בלונדון בחנות ברחוב אלנבי, מישהו חושב שהוא בלונדון?

אברהם פורז: אם מותר לי להניח, לא הוגשה תביעה לפי הסעיף הזה.

אברהם פורז: אם אני טועה אני אשמח אם תעירו לי על כך.

אברהם פורז: נשאיר את זה 100 ₪.

אברהם פורז: נעבור לתקנה150 על רכב שעשועים.

אברהם פורז: מהי ההגדרה של רכב שעשועים?

חוה ראובני: אין לזה הגדרה.

אברהם פורז: הכוונה למכוניות הנעות עם חשמל?

אברהם פורז: תבדקי את ההגדרה.

צבי יוזנט: ההגדרה הכוללת לרכב זה כל מה שמונע בכוח מכני.

אתי בנדלר: קורקינט לא נחשב?

חוה ראובני: 150.

חוה ראובני: "לא ינוע אדם ברכב שעשועים בכביש", להבדיל ממדרכה," אלא אם הכביש יוחד למשחקי ילדים בהתאם לתקנה 31.

חוה ראובני: שוטר רשאי להורות למי שמשתמש ברכב שעשועים בכביש או בדרך לא ייחודית למשחקי ילדים, להפסיק את הנסיעה ברכב כאמור, להרחיק את הרכב, להביאו לתחנת המשטרה"

אברהם פורז: נקבע על זה 100 ₪, יש לי הרגשה שלא הוגש דו"ח מעולם על עבירה כזו.

דן לינק: לעומת זאת כבר היו לוויות.

אברהם פורז: זה שהורים לפעמים טיפשים ונותנים לילד לעשות שטויות, הוא לא חייב בשביל זה את רכב השעשועים הוא יכול סתם לעשות שטות בכביש.

דן לינק: אבל לא קורקינט עם מנוע חשמלי בכביש.

אברהם פורז: זה אסור, זה רכב מנועי, יש הרבה דברים בתחום האפור, כמו הכיסאות המתנייעים של הנכים.

אברהם פורז: זה לכאורה רכב מנועי וטעון רישוי מספר ולוחיות.

חוה ראובני: הנושא של הקלנועית הוא נושא שחיפשתי ולא מצאתי, ישנה אמונה רווחת שמקורה במכתבים שיצאו ממשרד התחבורה בעבר, שזה רכב שלא חייב ברישוי.

אברהם פורז: משפטית זה רכב מנועי או לא?

חוה ראובני: משפטית זה עומד בהגדרת רכב מנועי.

צבי יוזנט: יש לזה פטור.

חוה ראובני: אין לזה פטור, זה לא פורסם ברשומות.

חוה ראובני: דוד יכין פעם כתב מכתב.

חוה ראובני: יש הוראה שכסא גלגלים הוא פטור, וכסא גלגלים לנכה מוגדר כנוסע עד 10 קמ"ש.

חוה ראובני: קלנועיות נכנסו פעם להגדרה הזו, היום קלנועיות נוסעות 13 קמ"ש, אז הם כבר יצאו מההגדרה הזו ולא חל עליהם הפטור של כסא גלגלים, והנושא נשאר לא מוסדר.

אריק סטרוקטביץ: אם יורשה לי להעיר הערה, אני אריק סטרוקטביץ מהסתדרות הנכים.

אריק סטרוקטביץ: הם נוסעים על הכביש לא בגלל שהם נהנים לנסוע על הכביש, אם היו רמפות לעליה למדרכה, כמו באירופה ובארצות הברית לא הייתה בעיה.

אברהם פורז: גם כשיש רמפה לעליה למדרכה, כזו שמיועדת לעגלות תינוק, אפשר להתהפך על הכלי הזה.

אברהם פורז: הגלגלים קטנים והשיפוע גדול ואם אתה בא לזה מזווית ולא ישר לגמרי, אפשר להתהפך.

אברהם פורז: בעולם ישנה מגמה לעשות יותר שבילי אופניים, ואז, אני מניח שכשמתכננים את שביל האופניים צריך לתכנן אותו שיתאים גם לכלים כאלה.

חוה ראובני: 151.

חוה ראובני: שימוש בדרך שלא כדין: "לא יעשה אדם ללא סמכות על פי דין, ולא ירשה לאחר לעשות מעשה שיש בו כדי לצמצם, לסכן או למנוע את השימוש הכללי בדרך, להקטין את מהירות הנסיעה המותרת בה, או להפריע את התנועה החופשית.

חוה ראובני: עשה אדם מעשה כאמור בתקנת משנה (א) על פי סמכות כדין.

חוה ראובני: .."- - -

אברהם פורז: מדובר על אדם שעושה מהמורות בכביש?

שולמית שמעון: זה סעיף שמשרת בעיקר את הסיפור של עבודות בכביש.

שולמית שמעון: כאשר אנחנו מדברים על עבודות בכביש, אנחנו מדברים על היתרים הניתנים ע"י משטרת ישראל, ותנאים.

שולמית שמעון: יש עבודות שמבוצעות ללא היתר, ויש חריגה מתנאי ההיתר.

שולמית שמעון: הסיפור הזה מעוגן בשתי התקנות 151, ו- 152, ואני מציעה לדבר עליהם בחבילה אחת.

אברהם פורז: נשמע גם את תקנה מספר 152.

חוה ראובני: אני אסיים את תקנה 151: "עשה בה מעשה כאמור בתקנת משנה (א) על פי סמכות כדין", כלומר קיבל היתר לעשות כך, "חייב הוא לסיימו ולהחזיר את המצב לקדמותו מייד אחרי שהסתיים הצורך במעשה.

חוה ראובני: לא יתקין אדם, לא יציב לרוחב הדרך, אמצעי חסימה מכל סוג שהוא, לרבות שרשרת כבל, חוט ברזל או מחסור אחר כיוצא באלה.

חוה ראובני: הוראות תקנת משנה (ג) יחולו גם על רשות מקומית, אך לא יחולו על מחסום שבכניסה לחצרות למפעלים, למגרשי חנייה וכניסה למקומות אחרים המאושרים בידי רשות התמרור המרכזית, ולא יחולו על מקומות עבודה או דרכים בשלבי עבודה כאמור בתקנה 167" 152.

חוה ראובני: "לא יניח אדם על פני הדרך, ולא יגרום לכך שיניחו עליה כל דבר העלול לסכן להפריע או להטריד את עוברי הדרך או את כלי רכבה, או לפגוע בהם באופן אחר.

חוה ראובני: אם עשה כן, או אם דבר כאמור שבהחזקתו או שהונח בשבילו על פני הדרך, נמצא על פי הדרך, יסלק אותו מייד מעל פני הדרך.

חוה ראובני: מי שהניח או שגרם שיונח על פני הדרך, או שהונח בשבילו על פני הדרך דבר כאמור בתקנת משנה (א), ואין אפשרות סבירה לסלקו מייד, יסמן אותה כאמור בתקנת משנה (ד).

חוה ראובני: בתקנת משנה (א) ו-(ב) הנחה לרבות פתיחה, (ג) המרחיק מן הדרך רכב שנפגע או נשבר, יסלק כל זכוכית או כל חומר מטריד אחר שנפל מן הרכב על פני הדרך.

חוה ראובני: הממונה על תיקון הדרך יגדור ויסמן באופן שאותה רשות התמרור, את מום העבודה ואת חומרים שמשתמשים בהם לתיקון הדרך לאחר שערך אותם בערמות.

חוה ראובני: בזמן תאורה יסמן גם באור צהוב מהבהב אשר ייראה על ידי נוהג הרכב המתקרב ממרחק של 150 מטרים.

חוה ראובני: כמסומן ממקומו החומרים, כאמור בתמרור שמחזירי אור תקניים בכל שטחו, רשאי הממונה על תיקון הדרך, שלא לסמנם באור צהוב מהמבהב כאמור".

שולמית שמעון: הקנס שהוצע על שתי התקנות האלה, כנראה קצת פוספס לגבינו, ואנחנו מבקשים החמרה כאן.

שולמית שמעון: זו הדרך היחידה לאכוף כלפי מבצעי עבודות בכביש ללא היתר וכלפי אלה שחורגים.

אברהם פורז: זו עבירה מאד חמורה בעיני, לפעמים משאירים בור בכביש, זה מאד מסוכן.

שולמית שמעון: גם אנחנו חושבים כך ומבקשים קנס של 1000 ₪ על עבירה זו.

אתי בנדלר: זה כולל גם מדרכות?

שולמית שמעון: זה כולל גם מדרכות.

לאה ורון: גם אם מישהו מוציא כסא על המדרכה?

אברהם פורז: האם אפשר להבדיל בתקנה בין הדברים קלים לדברים החמורים?

יפעת רווה: אפשר לעשות הבחנה בין מדרכה לכביש.

אברהם פורז: אם מישהו מוציא כסא למדרכה ומאלץ מישהו לרדת לכביש, זה לא טוב אבל זה לא נורא לעומת מישהו שמשאיר בור בכביש.

אברהם פורז: זו לא אותה רמת חומרה שמישהו חוסם את המדרכה, נניח שהוא פורק רהיטים ומאלץ הולכי רגל לרדת לכביש, אני לא אומר שזה לא חמור, אבל אי אפשר להשוות לאדם שהשאיר בור פתוח.

יפעת רווה: זה כמו חנייה על מדרכה.

אברהם פורז: אז מה אתם מציעים?

יפעת רווה: 250 לגבי מדרכה, ו- 1000 על היתר.

אברהם פורז: אני מוכן ל- 1000 על היתר.

אברהם פורז: לדעתי, מישהו שמשאיר בור או מהמורה או מכשול לא מסומן, בעיקר בלילה, זה יכול להיות קטלני.

חוה ראובני: 153.

חוה ראובני: גרימת נזק לדרך: "לא ינהג אדם ולא יגרור רכב שגלגליו, חישוקי גלגליו, או כל חלק אחר ממנו, מטענו, אביזריו או ציודו, גורמים או עשויים לגרום נזק לדרך או הפרעה לתנועה, בין בשל מבנה הרכב או מצבו, בין בשל החזקתו הלקויה, אלא לפי היתר של קצין משטרה".

אברהם פורז: אלו שני דברים שונים לגמרי, נזק לדרך זה עניין פיזי, והפרעה לתנועה זה סיפור אחר.

דוד בוקר: למשל רכב שנוסע רק על הג'נטים, הוא הורס את הכביש.

צבי יוזנט: מה אם יש לי פנצ'ר?

צבי יוזנט: זה לא הגיוני.

אברהם פורז: למה זה מאוחד, אלו צריכות להיות שתי תקנות שונות.

אברהם פורז: נסיעה ברכב שגורם נזק פיזי זה סיפור אחד והפרעה לתנועה זה דבר אחר.

דן לינק: להפרעה לתנועה יש תקנה מיוחדת אבל זה באופן שבו אתה נוסע גם ברכב נורמלי, כאן מדובר על רכב לא נורמלי שהמבנה או אופן התנועה בו מפריע לתנועה.

דן לינק: למשל, בכתפת כותנה שאתה גורר בה משהו שגורם נזק לכביש ובגללו רכב אחר צריך לברוח או לעקוף אותך.

דן לינק: ההגדרה הרגילה של הפרעה לתנועה חלה על רכב פרטי.

אברהם פורז: אותה כתפת יכולה להיות טובה מאד ולא גורמת נזק לכביש אלא רק מפריעה לתנועה, ויכול להיות רכב אחר שלא מפריע אבל גורם נזק לכביש.

אברהם פורז: אלו שתי דיסיפלינות שונות.

דן לינק: כאן מדובר על נזק לכביש.

חוה ראובני: יש תקנות ספציפיות לגבי הפרעה לתנועה ולא משתמשים ספציפית בזה.

חוה ראובני: אני אקרא את המשך התקנה:

חוה ראובני: (ב)" לא ינהג אדם ולא יגרור בכביש שנסלל ושופר לתנועת כלי רכב או בשוליו, רכב שחישוקי גלגליו עשויים מתכת ואינם בעלי צמיגי גומי או מצופי גומי".

אתי בנדלר: אז אסור למכוניות כאלה בשום תנאי לנסוע בכביש?

חוה ראובני: הוא יכול לקבל היתר.

אברהם פורז: אי אפשר לנסוע באופניים כמו פעם, בלי הצמיג רק על החישוק.

אברהם פורז: מה אתם מציעים על עבירה הזו?

צבי יוזנט: אנחנו מציעים כמו שכתבנו מ- 210 ל- 250 ₪, לא שינוי מהותי.

צבי יוזנט: להשאיר את זה כמו שזה.

אברהם פורז: נשאיר את זה 250 ₪ אם כי מישהו שגורר פח גדול על הכביש זה חמור, אבל אז אולי תעמידו אותו לדין.

חוה ראובני: 154.

חוה ראובני: תיקון רכב בדרך: "לא יתקן אדם רכב בדרך או במקום חניה ציבורי.

חוה ראובני: נתקלקל רכב בדרך, תוך כדי נסיעתו, קלקול קל המעכב את התחלת הנסיעה או המשכתה", אני מניחה שהכוונה לפנצ'ר, או דברים מהסוג הזה, "מותר לתקנו במקום שארע הקלקול ובלבד שלא יגרמו על ידי כך מטרד ו אי נוחות לעוברי דרך או במקום החניה הציבורי, ושהרכב יישאר באותו המקום אך לזמן הדרוש לתיקונו, ולא למעלה מ- 24 שעות, ובלבד שמקום התיקון איננו קטע דרך הגובל במוסך או בית מלאכה לתיקון רכב.

חוה ראובני: אדם המתקן רכב, או מחליף גלגל לא יימצא בכביש באופן שגופו בולט אל מחוץ לדופן הצדדי של הרכב כלפי זרם התנועה, אלא אם אין דרך סבירה אחרת לבצע את התיקון".

אברהם פורז: אתם אומרים שאדם לא יכול לתקן את המכונית שלו בחניה.

חוה ראובני: מותר לתקן בדרך רק אם זה ארע תוך כדי נסיעה.

אברהם פורז: תקראי שוב את הרישא בבקשה:

חוה ראובני: "לא יתקן אדם רכב בדרך או במקום חניה ציבורי".

צבי יוזנט: אנחנו לא רוצים מוסכים ניידים.

צבי יוזנט: אם קרה לו פנצ'ר אז הוא יכול לתקן, אבל אם זה מוסכניק חאפר, והוא תופס מקום ומתחיל לתקן מכוניות, את זה אנחנו רוצים למנוע.

אברהם פורז: 250 ₪ זה בסדר.

חוה ראובני: 155.

חוה ראובני: גרימת זיהום על ידי רכב: "לא ינהג אדם רכב ולא יעמידו בדרך, אם הרכב מפריש גזים, עשן, שמן, או חומר דלק, במידה העולה על ההפרשה הרגילה בכל רכב מסוג זה, או במידה העשויה לגרום הטרדה לעוברי דרך, או לפגוע בבטיחות".

יפעת רווה: ישנה עבירה מקבילה בתחום של איכות הסביבה, ששם יש הבחנה בין סוגי רכבים, והם גם מודדים את זה בצורה יותר מדויקת.

יפעת רווה: העבירה כאן היא בצורה הכי פשוטה של מדידה, שזה לפי עשן שחור, לפי העין.

יפעת רווה: כאן הקבלנו את זה לדרגה הכי נמוכה שם, מפני שכאן זה כולל את המקרה הכי רחב.

אברהם פורז: זה לא רציני.

אברהם פורז: זה אחת משתיים, או שזו הוכחה חותכה, או לא.

אברהם פורז: אני לא יכול לעמוד ליד אגזוז ושהשוטר יהנהן ויגיד לי כמה העשן מזיק.

שולמית שמעון: אין לך כלי מדידה, והשוטר לא נמצא עם שום כלי מדידה נוסף אתו, לעומת ניידת של המשרד לאיכות הסביבה שנמצאת עם כל הבדיקות שלה.

שולמית שמעון: אתה חייב לתת כלי כלשהו בידי השוטר.

אברהם פורז: איך השוטר יחליט?

שולמית שמעון: בדרך כלל, בנסיבות המקרה הוא מציין מפורשות לגבי העשן, לגבי הריאות.

אברהם פורז: זה סובייקטיבי.

רוני אהרונוביץ: עבירת סולר ושמן זו עבירה חמורה מאד.

רוני אהרונוביץ: לעומת עשן שחור שלא גורם לסכנה.

אברהם פורז: אתם בכלל רושמים דוחות כאלה?

שולמית שמעון: כן.

אברהם פורז: למרות שזה בעייתי מבחינת היבט הראיה, אני רוצה שהקנס יהיה 500 ₪.

יפעת רווה: זה לא יהיה תואם את העבירה של איכות הסביבה.

אתי בנדלר: לפי הערה שנשמעה כאן, אולי אפשר לעשות הבחנה בין חומרים אחרים לבין שמן.

אתי בנדלר: שמן וסולר על הכביש זה ממש מסוכן.

דן לינק: גם מיץ עגבניות שנשפך הוא מסוכן.

אברהם פורז: יש שאלה של פליטת עשן, שהיא לא בהכרח שולית.

אתי בנדלר: אבל בתקנה הזו מתייחסים גם לשמן או חומר דלק וגם לעשן.

יפעת רווה: נוצר מצב שעל אותה עבירה, אם זה מכוח תקנות התעבורה זה יהיה 500 ₪, ואם זה מכוח איכות הסביבה זה יהיה 250 ₪.

אברהם פורז: אל תבואו אלי רק עם הקנס, תעשו רוויזיה בתקנה, תמצאו מכשיר מדידה ותראו אם הוא פולט יותר מכך וכך, ותציידו את השוטרים, בטח יש בעולם מכשיר כזה.

רוני אהרונוביץ: זו הבעיה, שאין קשר.

רוני אהרונוביץ: עבירה של טפטוף שמן וסולר על הכביש, זו עבירה אולי מהמסוכנות שיכולות להיות בפקודות התעבורה ודוחפים את זה בקטע של זיהום סביבה.

דוד בוקר: בזה שוטר יכול להבחין, הוא צודק.

דוד בוקר: כשמשאבת סולר או האינג'קטור נוזלים.

אברהם פורז: מי מתמצא בטכנולוגיה של זה?

אברהם פורז: יכול להיות שמשאבת הסולר תקינה, האגזוז מטפטף סולר על הכביש?

רוני אהרונוביץ: לא.

אברהם פורז: כל אחד יכול להבין שאם יש מיכל ויש מנוע ויש צינור, אז יכול לנזול באמצע.

צבי יוזנט: שיוודאו שהברזים סגורים כשהמכלית נוסעת, אפשר להקפיד על זה.

אברהם פורז: על השטויות אל תרשמו ועל דברים רציניים עבירת קנס של 1000 ₪.

חוה ראובני: אולי כדאי להבחין בין נוזלים הניגרים על הכביש לדברים אחרים.

אברהם פורז: אני מזמין אתכם לפצל את התקנה.

אברהם פורז: יש צדק בדברים שנאמרו פה, שמן או סולר שנוזלים על הכביש זה מאד חמור כי זה יכול לגרום לתאונה קטלנית.

אברהם פורז: פליטת מזהמים זה סיפור של איכות סביבה, זה לא נעים אבל זה סיפור אחר.

אברהם פורז: תפצלו את התקנה בין פליטת עשן שנניח שנשאיר את זה בסדרי גודל של 500 ₪, לבין נזילה של חומר כזה שנעשה את זה 1000 ₪.

חוה ראובני: אפשר לעשות את זה עכשיו בצו, על הפרשת גזים ועשן נשאיר את זה 250 ₪, בתיאום עם החקיקה של איכות הסביבה ו- 1000 ₪ על השאר.

רוני אהרונוביץ: אבל למה ברירת קנס על עבירה שגורמת לעשרות נפגעים קשה כל שנה?

חוה ראובני: היא כבר אושרה בוועדת חוקה.

חוה ראובני: הרבה יותר יעיל 1000 ₪ קנס.

חוה ראובני: 156.

חוה ראובני: חפץ נשרך: "לא ינהג אדם רכב כשחפץ נשרך ממנו על הדרך באופן הפוגע או הנוגע בדרך, למעט שרשרת הארקה המותקנת ברכב מטעמי בטיחות וקבועה מתחתיה ונשרכת מאחוריו".

חוה ראובני: הצענו לזה 250 ₪.

אברהם פורז: בסדר.

חוה ראובני: 157.

חוה ראובני: מניעת רעש עקב ליקויים: "לא ינהג אדם רכב המשמיע רעש לא רגיל שמקורו בליקוי שברכב או בהזנחת הטיפול בו או בכל חלק ממנו, או בסידורו הפגום של מטען שעליו.

חוה ראובני: לא יגרום אדם על ידי רכב לרעש בדרך עירונית, אלא במידה הדרושה להפעלתו התקינה".

אברהם פורז: מה קורה אם האגזוז שלי השתחרר ומתחיל לעשות רעש, אני לא יכול לנסוע למוסך?

אברהם פורז: זה יהיה 500 ₪.

אברהם פורז: זה למי שחותך לעצמו את האגזוז באופנועים האלה.

חוה ראובני: 158.

חוה ראובני: ספורט בדרך: "לא יתאמן אדם בדרך, לא יתרגל ולא יתעמל בה, ולא ישתתף במשחקים או בתחרויות ספורט, מרוצי אופנים ודומה, אלא אם ניתן לו או לקבוצת בני אדם שהוא נמנה אתה היתר לכך על ידי קצין משטרה ובהתאם לתנאי ההיתר.

חוה ראובני: הוראות תקנה משנה (א) לא יחולו על צבא הגנה לישראל או משטרת ישראל".

חוה ראובני: מרוץ גולני יכול להתקיים.

אברהם פורז: כלומר, שני חבר'ה שיצאו לנתניה לבושים בבגדי ספורט ואופנים עוברים עבירה לפי תקנה זו?

חוה ראובני: אדם היוצא לג'וגינג עובר עבירה לפי זה.

אפרים מגיד: אסור לרוץ בשוליים?

חוה ראובני: דרך זה כולל מדרכה וכולל שוליים.

אתי בנדלר: אז גם אסור לעשות הליכה ספורטיבית במדרכות.

שולמית שמעון: המשטרה לא אוכפת נגד מישהו שהולך הליכה כזו.

אתי בנדלר: זו לא תשובה, לא ייתכן להשאיר נוסח גורף כזה מתוך הנחה שלא אוכפים.

אתי בנדלר: תביאו תיקון לתקנה.

אברהם פורז: אני רוצה לראות תקנה באופן שאומר שלא יעשו את זה אם יש בזה כדי לגרום הפרעה, נניח קבוצה של 100 רוכבי אופניים עולים על הכביש וחוסמים נתיב אז צריך היתר מראש, או נניח עושים את מרתון תל-אביב.

אברהם פורז: אבל הפעילות הספורטיבית של האדם הבודד- - -

אתי בנדלר: דרך כוללת כל מקום פתוח שיש לציבור זכות לעבור בה.

אתי בנדלר: זה פשוט בלתי מתקבל על הדעת.

צבי יוזנט: אפשר להעביר את זה רק לכביש ולא למדרכה?

יפעת רווה: רק שזה לא יעכב את הצו.

אברהם פורז: אתם מוכנים לתקן את התקנה?

אתי בנדלר: זה חובה.

אברהם פורז: תכתבו שזה בהם כדי לגרום הפרעה או סיכון לתנועה.

אברהם פורז: תוסיפי את המילים האלו.

חוה ראובני: אבל אנחנו לא מתקנים את זה כעת.

חוה ראובני: אולי זו תהיה הזמנה לדין.

אתי בנדלר: 100%, שתהיה הזמנה לדין, לא יוזמנו לדין אלא אם כן באמת יש הפרעה.

אברהם פורז: אני מציע לכם לפצל את התקנה, וכשזה גורם הפרעה אני מוכן לשים קנס יותר גבוה, אבל כשזה סתם אדם שרץ, אי אפשר לעשות מכולם עבריינים, זה לא הגיוני.

חוה ראובני: אז אני מצמצמת את תחולת הקנס כאן למצבים שזה בגרימת הפרעה או סיכון.

אברהם פורז: אז זה יהיה 250 ₪.

חוה ראובני: ואתם פשוט לא תזמינו לדין על כל היתר.

אתי בנדלר: הייתי רוצה לעשות מבחן ולשלוח בקשה להיתר למשטרה יתיר לי לעשות הליכה ספורטיבית במדרכה.

חוה ראובני: 159.

חוה ראובני: נסיעה בירידה: "לא ינהג אדם ברכב מנועי בירידה, אלא כשאחד מהילוכיו מחובר או מופעל", לא בניוטרל.

דן לינק: במקום מחובר, אפשר לכתוב משולב?

חוה ראובני: אנחנו לא מתקנים את התקנות.

רוני אהרונוביץ: למה לצמצם את זה רק לירידה, זה הולך גם בעליה ובמישור.

דן לינק: מפני שעוד שום דבר רע לא קרה כשעשו את זה בעליה.

אברהם פורז: בעבר בירידה זה לא שינה כי כל המערכות היו לגמרי מכניות, היום יש את הבוסטר של הבלמים ושום דבר בכלל לא זז כשאתה בעליה.

רוני אהרונוביץ: אנשים עומדים בניוטרל לפני רמזור וזה סיכון בטיחותי, כי אז אין כוח להאיץ אם יש מפגע.

דן לינק: אני מבקש ממך, שהעצות שאתה מקבל מהיועץ המשפטי, יהיו עצות רלוונטיות לדיון ולא עצות שמאריכות אותו סתם.

אברהם פורז: למי אתה מתכוון?

אברהם פורז: רוני הוא לא היועץ המשפטי.

אתי בנדלר: אני היועצת המשפטית.

דן לינק: סליחה.

אברהם פורז: אם זה נאמר באירוניה, מר אהרונוביץ הוזמן לפה כמומחה.

דן לינק: אז אולי לבקש מהמוחה שההערות שלו בקשר לעצם התקנה לא יהיו על הזוטות שאין להם שום דבר.

אברהם פורז: אני מבין שיש לכם יריבות רבת שנים.

דן לינק: אני מאד מכבד את דעותיו, אבל יש כאן דיון שיימשך שעות על שעות, אני מבקש רק להיות ענייניים.

אברהם פורז: אני אומר לך מהי חובתי.

אברהם פורז: תקנה אחת כזו, יכול להיות שבעקבותיה יוגשו אלפי דוחות בשנה ואלפי ישראלים ישלמו קנסות.

אברהם פורז: חובתי לקבל החלטה בעניין התקנות, ואני מתערב ומשנה פה ושם, אז אני שומע גם עצה מגורם שאיננו ממשרד התחבורה, לא כל התבונה ניתנה לא לי ולא לממשלה, אז אם זה מאריך את הדיון, זה מאריך את הדיון.

אברהם פורז: למשל ההערה על הנזילה של חומר על הכביש שמאד מסוכן, היא לדעתי דבר מאד מועיל וחיוני, אז מכל מלמדי השכלתי גם אם זה ייקח עוד ישיבה.

אברהם פורז: בינתיים יש תקנות והן עובדות בנוסח הישן.

אברהם פורז: בוא נגיד שאם מכל הבעיות שיש לעם ישראל, התקנות האלה יתעכבו עוד חודש זו לא תהיה הבעיה הכי גדולה.

חוה ראובני: אנחנו בתקנה 159 נסיעה בירידה.

אברהם פורז: 250 ₪ זה בסדר גמור, למרות שאין לכם שום יכולת לאכוף את זה, אלא אם כן יהיה דכומטר בכל מכונית ויידעו שהכנסתי לניוטרל.

חוה ראובני: 160.

חוה ראובני: מילוי דלק: "לא ימלא אדם את מיכל הדלק של רכב מנועי, ולא יסיר את מכסה פתח המכל, ונוהג ברכב מנועי לא יניח לאחר למלא את המכל ולהסיר את פתח המכל – כל עוד המנוע פועל כל עוד הרכב נמצא בקרבת ש, עשן או אדם מעשן אם הרכב הוא אוטובוס או רכב המוביל יותר מ- 11 אנשים, כל עוד יש בו נוסעים".

חוה ראובני: בטיחות בתדלוק.

אברהם פורז: איך אני יכול לדעת שמישהו מעשן שם בסביבה?

אברהם פורז: 250 ₪ זה בסדר.

אתי בנדלר: למה לא מציבים שלטים שיש לכבות את המנוע כשממלאים דלק?

אתי בנדלר: כמעט אין נהג שאני מכירה שיודע על כך.

צבי יוזנט: זה יכול לגרום לפיצוץ, בסולר זה לא יכול לקרות כי סולר אינו מתלקח אבל בנזין כן.

אברהם פורז: נשאיר את זה 250 ₪.

חוה ראובני: 161.

חוה ראובני: השלכת חפצים מרכב: "לא יפיץ אדם מודעה, כרוז או נייר מתוך רכב.

חוה ראובני: לא ישליך אדם חבילה, צרור אשפה או פסולת או כל חפץ אחר מתוך רכב".

אברהם פורז: זה יהיה 500 ₪.

לאה ורון: זה צריך כמה שיותר, לכל אלה שזורקים אשפה מהחלונות.

חוה ראובני: 165.

חוה ראובני: שמירת לוחיות זיהוי: "לא ינהג אדם ברכב אלא אם לוחיות הזיהוי שעליו הם במצב תקין ונקי ומותקנות באופן שקל להבחין ברשום על גבי הלוחיות לאור היום ובמזג אויר נאה – ברכב בעל ארבע גלגלים יותר ממרחק של 40 מטר לפחות ברכב אחר ממרחק של 20 מטר לפחות.

חוה ראובני: לא ינהג אדם ולא ירשה לאחר לנהוג ברכב הרשום בישראל אלא אם כן הוא נושא עליו לוחיות זיהוי, סימני היכר מיוחדים שנקבעו לגבי הרכב על ידי הרשות המקומית".

אברהם פורז: זה בסדר 250 ₪.

אברהם פורז: מה אני עושה אם אני נוסע בבוץ.

חוה ראובני: אם נכנסת לבוץ אז תנקה אותם אחר כך, מדובר על יום בהיר.

חוה ראובני: 168.

חוה ראובני: "שעות נהיגה ומנוחה", תקנה זו מדברת היא על הגבלת שעות נהיגה של נהגי רכב כבד ברכב ציבורי והיא נכנסת לפרטי פרטים.

חוה ראובני: אדוני רוצה שאקרא את התקנה שעל פני עמוד שלם?

אברהם פורז: למה לא נעלה את הקנסות פה?

אברהם פורז: הדבר הכי מסוכן בנהיגה בעיני זה שנרדמים על ההגה.

אברהם פורז: כשעושים טעות, אפשר עוד לתקן, אבל כשאתה נרדם, זה מסוכן.

חוה ראובני: יש בעיה בתקנה הזו ואנחנו מנסים לשנות אותה, ההגדרות בה של מה זה נהיגה ומה זה מנוחה, מסובכים מאד, וזה לא עומד בבית משפט.

אברהם פורז: הייתם אמורים לשים את המכשירים האלה.

חוה ראובני: הבעיה לא הייתה לדעת מה הרכב עשה, נהיגה זו נהיגה בפועל או עבודה אחרת הקשורה ברכב מנועי.

חוה ראובני: למשל יש מצב של נהג שמוריד קבוצת מטיילים, הם הלכו לעשות מסלול והוא שוכב מתחת לעץ וישן, האם זו הפסקה בנהיגה או זו לא הפסקה בנהיגה?

חוה ראובני: לפי הניסוח פה זה לא ברור.

אברהם פורז: אתם צריכים להחליט מה אתם רוצים.

חוה ראובני: אז עובדים ל תיקון התקנה הזו.

אברהם פורז: לדעתי ברגע שהאוטו עצר, והוא יכול לנמנם, ובמשאיות כבדות, וראיתי את זה באוטוסטרדות בחו"ל, אפשר לישון מאחורי המושבים ויש חניונים המיועדים לכך.

מוטי פלדמן: יש את זה גם בארץ, אבל איפה יש מקום להחנות משאית?

מוטי פלדמן: אפשר גם בארץ לישון במשאית אבל אין היכן.

אברהם פורז: המטרה של תקנות היא קודם כל לקבוע את הנורמה, לקבוע אותה באופן ברור ולקבוע סטייה מהנורמה הניתנת להוכחה.

אברהם פורז: אם אלו המלצות, אז חבל על ההמלצות, תעשו תשדיר הסברה ותחלקו פליירים.

אברהם פורז: המטרה היא לקבוע נורמה ברורה.

אברהם פורז: אם יש את המכשיר הזה הנקרא טכוגרף, המודד את השעות בפועל שכלי הרכב נסע על פני תקופת זמן, אז הפסקה צריכה להיות בחוץ.

אברהם פורז: אם יצאת לשעתיים ונמנמת, אז אתה ערני.

חוה ראובני: הבעיה היא שהגדרת התקנה כוללת בנהיגה גם חלק מההפסקה.

אברהם פורז: אז זה אבסורד.

אברהם פורז: אתם חוקקתם את התקנה, אז תשנו אותה.

חוה ראובני: עובדים על זה, זה לא פשוט לנסח את זה.

אברהם פורז: קחו דוגמא מחו"ל, אני יודע שמישהו ניסח את זה כבר שם.

אברהם פורז: אין טעם לעשות רישומים והכל כשבסוף, כשבאים לאכוף זה נופל בין הכיסאות, ואז לא אוכפים את זה.

דן לינק: הסיטואציה הזו מקובלת בארצנו, מקובלת ולא נחמדת.

דן לינק: אנחנו עובדים עכשיו על התקנה ועם כל הכבוד, אני חושב שצריך להחליט שעבירות, על התקנה הזו, גם אחרי שתתוקן, הן שוות 500 ₪ או 750 ₪ או 1000 ₪, ובין כה וכה התקנה המתוקנת תגיע לשולחן הזה, לפי החוק.

דן לינק: לכן ני מציע לקבוע את העמדה העקרונית שלנו, ואני מסכים אתך שהתקנות צריכות להעמיד נורמה ברורה, אבל בוודאי שמעת, כי הרי אתה לא חדש בארץ, שיש לנו הרבה מתחכמים בארץ, ולצערי הרב, גם תקנות שתוקנו לכאורה, עם נוסח מאד מדויק, מותקפות השכם וערב על ידי מתחכמים למיניהם.

דן לינק: בנוסח החדש של תקנה 168 נטפל כמיטב יכולתנו וגם נבקש, וביקשנו וקבלנו עזרה מבחוץ בניסוח החדש הזה, וכשהוא ינוסח מתוקן, הוא יגיע לשולחן הזה.

דן לינק: אני חושב שכדאי שנחוה את עמדתנו העקרונית על מי שמפר את התקנה הזו, וכולם ביודעין.

מוטי פלדמן: אחת הבעיות עם אוטובוסים, שלמעשה אין חניונים, אין מקומות לעצירה בשום מקום ולכן יש בעיה.

מוטי פלדמן: יש בעיה מאד רחבה עם המונח "מנוחה" אם הוא עומד בנמל 8 שעות ומחכה להעמסה, האם זו מנוחה?

מוטי פלדמן: האם זו עבודה?, זו בעיה מורכבת.

אברהם פורז: מה עושים בחו"ל?

מוטי פלדמן: בחו"ל התקנה מדברת על הנושא של דיני עבודה, היא אומרת שמותר לו לנסוע מספר שעות ביום, הוא יכול לחרוג מהם, ויש לו סך כל שעות בשבוע.

אברהם פורז: אני לא מדבר באספקט של דיני עבודה.

מוטי פלדמן: אבל זה מה שיש.

מוטי פלדמן: בחו"ל מדברים גם על דיני עבודה, לא מדברים רק על בטיחות.

מוטי פלדמן: יש ספר רכב לנהג, הוא כותב כל דבר.

אברהם פורז: הירדמות בכביש, בעיקר של נהג של רכב כבד, היא דבר הכי מסוכן שיכול להיות.

אברהם פורז: לכן צריך לקבוע נורמות ברורות.

אברהם פורז: עמדתי היא, שנכון שיכול להיות שהוא חיכה 8 שעות בנמל ולא עצם עין, וכבר מהשעה הראשונה שיצא מפתח הנמל הוא הרוס, אבל את זה אנחנו לא יודעים.

אברהם פורז: אנחנו צריכים לעשות משהו במידה רבה של סבירות, והסבירות אומרת, נמדוד אפשרות של נטו, מרגע שהמנוע עובד, האוטו מתחיל לנסוע ועד שהוא עוצר, וננכה את השעה שהוא עצר בצד, כנראה שאין דרך אחרת.

אברהם פורז: צריך ליצור נורמה ברורה שהפרתה תהיה סנקציה חמורה כי אחרת לא עשינו כלום.

לאה ורון: סנקציה חמורה על מי?

לאה ורון: האם על הנהג, שהוועדה הזו שמעה בהזדמנות אחרת שבעלי חברות מעבידים אותם, או את בעל החברה?

מוטי פלדמן: בקשר לנושא הזה, בחוק שירות הובלה זה מתוקן ויש אחריות מוחלטת למנהל המשרד.

חוה ראובני: תקנת משנה (ב) מדברת גם על מי שבידיו השליטה על רכב מנועי מהסוגים המפורטים, לא יניח לנוהג לנהוג אלא בהתאם להוראת תקנה זו, זאת אומרת שבעל חברת ההובלה חייב לאסור על הנהג.

אברהם פורז: הפחד שלי הוא שהקנס גבוה מידי, אז בכלל לא ירשמו כלום.

אתי בנדלר: קודם שתהיה נורמה ברורה ויכולים במקביל להגיש הצעה גם לתיקון התקנות האלה על גובה הקנס, אבל בינתיים הנורמה כל כך לא משמעית, כל כך לא ברורה, אני לא חושבת שיש טעם להטיל קנס כל כך גבוה.

יפעת רווה: זה נמצא גם בהצעה להשבתת רכב, כדי שזו תהיה הרתעה לבעלים, אבל כאן, כל עוד הקנס הוא גם על הנהג, לא נראה שצריך להיות קנס גבוה מידי שהשוטר יירתע מלהטיל אותו.

אברהם פורז: איך הוא יידע שהנהג נסע את השעות הנוספות?

שולמית שמעון: בעזרת הטכוגרף.

אברהם פורז: השוטרים שלכם יודעים לפענח טכוגרף?

שולמית שמעון: כן.

שולמית שמעון: אין בעיה לקרוא טכוגרף.

מיכה גולד: זה נכון שאין בעיה לקרוא טכוגרף, אבל יום, על פי התקנות, רק מי שהוסמך כבוחן משטרתי, הוא זה שיכול לפתוח ולבדוק בפועל.

מיכה גולד: כל אותם שוטרי תנועה לא יכולים לעשות זאת.

שולמית שמעון: יש גם סיירים בוחנים, לא רק בוחן ספציפי, והוכשרו למשטרה גם סיירים בוחנים.

מיכה גולד: עדיין המטרה באיפה להגיע לכל אחד, אז לא רק מי שעבר בוחן או סייר בוחן, אלא צריך לאפשר גם לכל שוטר במשטרת התנועה, לבוא ולהסתכל.

מיכה גולד: ישנה בעיה באכיפה.

אברהם פורז: אנחנו נאשר כרגע 500 ₪ מתוך ידיעה ברורה שהתקנה הזו, כפי שהיא מנוסחת, היא לא טובה ואנחנו מצפים מכם לתקן את התקנה, לעשות דיפרנציאציה ולנסות לעשות אותה יותר חכמה.

חוה ראובני: 169.

חוה ראובני: האזנה ל"ווקמן": "לא ינהג אדם רכב ולא ילך עובר דרך בכביש כשלאזניו צמודות אזניות המחוברות למכשיר להשמעת צלילים או קולות, למעט אזניות המחוברות למכשיר שמיעה רפואי".

חוה ראובני: הבחנו כאן בין נוהג לבין עובר דרך שאינו נוהג.

אברהם פורז: מה עם דיבורית אישית לטלפון סלולרי?

חוה ראובני: יש פסיקה של בית משפט עליון שמותר אוזניה אחת.

צבי יוזנט: זה לא הגיוני, מה עם כל אלה שהולכים ספורטיבית עם ווקמן בלילה?

חוה ראובני: אבל אסור גם לעשות ג'וגינג.

צבי יוזנט: אז הוא יקבל פעמיים קנס.

חוה ראובני: מדובר על כביש ולא על מדרכה.

אברהם פורז: מה ההבדל בין אחד שיש לו ווקמן לבין אחד שפותח את הרדיו שלו בכל העוצמה ולא רק שהוא לא שומע כלום, גם כל השכונה לא שומעת כלום.

יפעת רווה: ההבדל הוא אפשרות של אכיפה.

דן לינק: ההבדל הוא שאחד קל לזהות ואת השני לא.

דן לינק: אם נגיד גם שאסור ברדיו בעוצמה גבוהה, איך תדע כמה דציבלים זה היה.

דן לינק: אחד קל לתפוס והשני לא, וזו רוח התקנה.

דן לינק: כאן מדובר רק על אוזניות, יש הרבה נשים, כמוך, שבאמת רוצים להפסיק את הרעש הזה, ויש דרך בעייתית לאכוף את זה.

דן לינק: כאן מדובר באוזניות, ולצערי אנשים שילמו בחייהם על זה שרצו בכביש עם ווקמן, לא שמעו את הרכב ונדרסו.

אברהם פורז: אני אומר שאדם שרוצה להתאבד, אז זו זכותו.

יפעת רווה: מה עם זה שדורס אותו?

דן לינק: ומה עם זה שסטה מהדרך כדי לא לפגוע בו, ופוגע בקיר.

יפעת רווה: זה בסך הכל 100 ₪ על הולך רגל.

יפעת רווה: על הנוהג זה 500 ₪.

אברהם פורז: הולך רגל יהיה 100 ₪ והנוהג ברכב 250 ₪.

אברהם פורז: מניסיוני, אני רוכב באופניים, עם ווקמן, ושומעים את מה שקורה בחוץ.

חוה ראובני: אופניים זה לא רכב, מדובר כאילו זה עובר דרך.

אברהם פורז: לא ראיתי את התופעה הזו קורית, כי אין סיבה.

אברהם פורז: אדם שנוהג במכונית ושומע בסטריאו את הרדיו, בשביל מה שישים אוזניות באוזניים.

חוה ראובני: כי יש לו דיסק נייד ואין לו רדיו דיסק באוטו.

אברהם פורז: זה נשאר 100 ₪ להולך רגל ו- 250 ₪ לנהג.

רוני אהרונוביץ: הדבר הכי מסוכן במכונית הוא דיבור בטלפון, זה משול לנהיגה בזמן שכרות, וזה מותר.

רוני אהרונוביץ: על זה אין איסור, אבל על ווקמן, שיש נהג אחד בשנה שעושה את זה, בזה מטפלים.

אברהם פורז: אתה כל כך צודק, אבל אי אפשר היום להחזיר את הגלגל אחורה ולומר שאי אפשר לדבר בטלפון סלולרי במונית.

רוני אהרונוביץ: להעביר את הגלגל קדימה, לא אחורה, ולאסור את הדיבור בטלפון סלולרי.

אברהם פורז: אתה צודק, ולמרות הכל זו גזירה שהציבור לא יכול לשאת.

אפרים מגיד: הבעיה זה לא הדיבור לא החיוג.

רוני אהרונוביץ: גם הדיבור.

אברהם פורז: היה טוב אם אפשר היה לעשות שיחה מטלפון סלולרי תתנתק אוטומטית אחרי שתי דקות.

חוה ראובני: עכשיו אנחנו עוזבים את נורמות ההתנהגות בדרך, עכשיו אנחנו בלימוד נהיגה והפניתי את תשומת ליבו של אבי גולן.

חוה ראובני: 222.

חוה ראובני: לימוד נהיגה ללא אישור רפואי: "לא ילמד אדם נהיגה ברכב מנועי, על ידי נהיגת הרכב בדרך, אלא אם נבדק לפי סימן ג לפרק השני וקיבל אישור רפואי לנהיגה"

אברהם פורז: 250 ₪

חוה ראובני: 223.

חוה ראובני: אחריות מורה נהיגה: לא ידריך אדם ולא יורה נהיגה בבית ספר, אלא למי שנתמלאו בו הוראות התקנות 221 ו- 222" שעניינם גיל ובדיקות רפואיות.

חוה ראובני: "לא ידריך אדם באופנוע ולא יורה נהיגה באופנוע אלא אם המדריך או המורה וכן המתלמד, הכל לפי העניין, חובשים קסדות מגן מסוג כאמור בחלק ג' בתוספת השניה".

חוה ראובני: סופה של התקנה: "מורה נהיגה ברכב בבית ספר, או המדריך אדם בנהיגה, אחראי לקיומן של תקנת אלה בשעת ההוראה על ההדרכה".

חוה ראובני: הדו"ח של אי ציות לתמרור עצור, הולך למורה לא לתלמיד הנהיגה.

אברהם פורז: 750 ₪, נמשיך הלאה.

חוה ראובני: 230.

חוה ראובני: סמני היכר: רשות הרישוי רשאית, בהודעה שתפורסם ברשומות, לקבוע סימני היכר מיוחדים לרכב המשמש לצרכי הוראת נהיגה וכן את מידת הסימנים, צבעם צורתם ואופן ציונם על הרכב"

אברהם פורז: 250 ₪ על כל התקנה, נמשיך הלאה.

חוה ראובני: 236.

חוה ראובני: (א) לא יורה אם נהיגה ולא ירשה בעל בית ספר להורות נהיגה בבית ספרו אלא ברכב שאושר בכתב לצורך זה על ידי רשות הרישוי"

אברהם פורז: בסדר, הלאה.

חוה ראובני: 254 (ג) החזקת רשיון נהיגה.

אברהם פורז: 100 ₪ זה בסדר.

חוה ראובני: 255 (ב) החזקת היתר אחזקה.

אברהם פורז: זה אותו דבר.

אברהם פורז: יש בכלל היום תופעה של הדרכה בנהיגה.

חוה ראובני: נדיר.

אברהם פורז: צריך להתקין בלם, גם בשביל המדריכים?

אברהם פורז: זאת אומרת צריך להתקין את זה.

אבי גולן: לא ___ רק בלם.

חוה ראובני: 261 (ב) מדבר על אותו דבר, סימני היכר לגבי רכב בהדרכה.

אברהם פורז: בסדר.

חוה ראובני: מתקנה 280, אנחנו נכנסים לפרק עוסק בכלי רכב.

חוה ראובני: 280 (א) עוסק במכונה ניידת "בעלה ומחזיקה של מכונה ניידת אשר לפי מבנה אינה מסוגלת לנוע מישור במהירות העולה על 40 ק"מ לשעה, או הרשומה לפי חוק רישום ציוד הנדסי, פטור מחובת רישום ומחובת רשיון רכב לפי סעיף 3 לפקודה, אם: (2) שם בעליה מענו ומשקלה הכולל המותר רשומים על דופן הימני או מאחור על רקע שחור באותיות וספרות לבנות.

חוה ראובני: ..וכו'".

אברהם פורז: 250 ₪ זה בסדר.

חוה ראובני: 295.

חוה ראובני: השימוש ברשיון סחר: "לא ישתמש אדם, ולא ירשה לאחר להשתמש ברשיון סחר אלא למטרות המפורטות בתקנה 293 שצוינו ברשיון ואלא אם הרכב שבו הוא נוהג, נושא עליו לוחית זיהוי שנמסו כאמור בתקנה 294".

חוה ראובני: לסוחר מורשה יש שלט "במבחן" רכב שנמצא ברשותו יכול של יהיה לו רישוי ברשיון ויש לו רישוי שלו נייד, כמו רשיון רכב ששייך לסוחר ומשתמש בו באותו רגע.

אברהם פורז: זה יהיה 1000 ₪ כי זו עבירה בכוונה רעה.

חוה ראובני: 297.

חוה ראובני: יומן נסיעות.

אברהם פורז: הוא צריך לרשום כל נסיעה, מספיק לזה 250 ₪.

חוה ראובני: 298.

חוה ראובני: איסור הסעה: "המסייע על פי רשיון סחר לא יסיע, ולא יניח לאחר להסיע- (2) יותר מארבעה אנשים מלבד הנהג, והם בעל הרשיון או עובדו, הקונה, יועציו הטכניים או עובדיהם".

אברהם פורז: 500 ₪ זה מספיק בשביל זה.

חוה ראובני: 299.

חוה ראובני: איסור הובלה: "המסיע ברשיון סחר לא יוביל מטען, למעט המטען הדרוש לבדיקת כשרו של הרכב.

חוה ראובני: .."

אברהם פורז: 500 ₪ זה מספיק.

חוה ראובני: 300.

חוה ראובני: לוחיות זיהוי ברכב: רכב הרשום בישראל יישא עליו שתי לוחיות זיהוי, אולם אופנוע, גרר נתמך, אופניים ותלת אופן יישאו לוחות זיהוי אחת שתתוקן מאחורי הרכב.

חוה ראובני: בלוחיות הזיהוי של הרכב, למעט אופניים ותלת אופניים, יתקיימו התנאים המפורטים בתוספת השלישית.

חוה ראובני: ."

אברהם פורז: 500 ₪ למי שנוסע בלי לוחיות זיהוי.

חוה ראובני: זה הגיוני כי ללוחיות מלוכלכות נתנו 250 ₪.

חוה ראובני: תקנה 301 (ב) אומרת בדומה למה שהיה לנו קודם, "לוחיות הזיהוי יהיו תמיד נקיות ולא יוסתרו על ידי חלק מחלקי הרכב או המטען שעליו"

אברהם פורז: תמיד נקיות?

יפעת נווה: זה צריך להיות תואם את תקנה 165.

חוה ראובני: אני מציעה שזה יישאר 250 ₪, בדומה לתקנה הקודמת.

אברהם פורז: עם 250 ₪ אני חושש שיהיו כאלה שבכוונה יגרמו לזה שלא יוכלו לקרוא את המספר.

דן לינק: זו תקנה אחרת על לוחית לא קריאה.

דן לינק: זה לא צריך להיות יותר מ- 250 ₪.

אברהם פורז: מצב שלוחיות הזיהוי בלתי קריאות מרוב לכלוך, והוא יכול לעבור כל עבירה ואף אחד לא יידע עליו כלום זה חמור מאד.

אברהם פורז: יש פתרון לזה בתקנה אחרת?

דן לינק: יש תקנה אחרת של לוחית לא קריאה, מכל סיבה שהיא.

דן לינק: צריכים להחמיר אותה אם היא לא קריאה במזיד.

אברהם פורז: איך תדע מה זה במזיד?

אברהם פורז: נשאיר את זה 250 ₪.

חוה ראובני: 305.

חוה ראובני: איסור נשיאת סימני היכר אחרים: "לא ינהג אדם ולא ירשה לאחר לנהוג ברכב הרשום בישראל לא אם הרכב נושא עליו לוחיות זיהוי או סימני היכר מיוחדים כאמור בחלק זה" יש רכבים מסוימים המחויבים בסימון כמו רכב משא, מטען חורג וכו'.

אברהם פורז: לפי זה, פסים זוהרים זה גם 250 ₪?

צבי יוזנט: הורדנו את זה.

צבי יוזנט: בחדשים יש את הפנסים ויש ראות הרבה יותר טובה ולא צריך.

אברהם פורז: לפני תקופה ארוכה ביקשתי שתעשו מיון של דגמים ישנים ומה כבר אין צורך.

צבי יוזנט: עשינו והורדנו עד כמה שאפשר.

חוה ראובני: 306.

חוה ראובני: תקינות רכב.

חוה ראובני: זה על רכב שנאסר לשימוש.

צבי יוזנט: שהורידו אותו מהכביש והוא ממשיך לנסוע.

אברהם פורז: על זה 1000 ₪.

חוה ראובני: זה אמור להיות רכב שנאסר לשימוש לפי תקנה 308.

שולמית שמעון: לא.

שולמית שמעון: זה או תקנה 306 או 307, כי 308 (ד) מדבר על נהיגה על רכב שנאסר לשימוש והוא הזמנה לדין.

אברהם פורז: מה ההבדל בין שניהם?

חוה ראובני: תקנות 306 ו- 307 מדברות על כלי רכב לא תקינים, הסעיף הראשון, מספר סידורי 225, עוסק ברכב שבגלל זה גם נאסר לשימוש, ו- 226, ברכב לא תקין שלא נאסר לשימוש, שהוא לא במצב שאסור לשימוש.

צבי יוזנט: אם אתה יודע שאין לך בלמים ואתה ממשיך לנסוע ותופסים אותך, זו עבירה, כי ידעת והיית צריך להיכנס למוסך.

אברהם פורז: אם יום אחד אני נוגע בדוושת הבלמים ואני רואה שהיא מגיעה עד למטה, אני לוחץ שתי לחיצות, מנפח ונוסע עד המוסך, זאת אומרת שעברתי עבירה איומה.

צבי יוזנט: אם חס וחלילה תקרה תאונה.

דן לינק: גם אם לא תקרה.

צבי יוזנט: אם לא תקרה לא יתפסו אותו.

אברהם פורז: אז מהו הראשון?

חוה ראובני: רכב שבמצב כזה שנאסר לשימוש.

אברהם פורז: והשני זה כשאתה יודע בעצמך שהוא לא תקין.

אברהם פורז: תקראי את התקנה.

חוה ראובני: 306.

חוה ראובני: תקינות רכב: "רכב וכל החלקים, האביזרים והציוד המורכבים עליו או המותקנים בו, יהיו בכל עת במצב תקין ובמצב שאין בו מכי לגרום רעש, הפרעה, נזק או סכנה לנמצאים עליו, בתוכו או על ידו, לעוברי דרך או לרכוש".

אתי בנדלר: למשל בדקו לך את האוטו ומצאו שמשהו לא תקין ואומרים לך ללכת לטפל בזה.

אתי בנדלר: עצם העובדה שיש לך מקרה כזה, זה כבר 500 ₪.

צבי יוזנט: תלוי מה.

אתי בנדלר: זה מה שמופיע פה.

אברהם פורז: לפי זה, גם אם החלון נתקע לך ולא נפתח.

דן לינק: לא, כי כתוב אם זה גורם לנזק או להפרעה.

דן לינק: חלון מקולקל לא גורם לשום הפרעה.

אברהם פורז: אני מבקש לשמוע שום את התקנה בבקשה.

חוה ראובני: "רכב וכל החלקים, האביזרים והציוד המורכבים עליו או המותקנים בו, יהיו בכל עת במצב תקין ובמצב שאין בו מכי לגרום רעש, הפרעה, נזק או סכנה לנמצאים עליו, בתוכו או על ידו, לעוברי דרך או לרכוש".

אברהם פורז: זה רק 250 ₪ .

חוה ראובני: כאשר הוא לא נאסר לשימוש.

אתי בנדלר: בוודאי.

אברהם פורז: לפי זה, אם אחת הדלתות לא נפתחת הרכב לא תקין.

צבי יוזנט: אבל זה לא מהווה הפרעה.

צבי יוזנט: צריך לעשות הפרדה.

אברהם פורז: היה צריך להפריד בין תקנה כשהרכב לא תקין באופן שמסכן אחרים.

חוה ראובני: תקנה 308 (ד) של הורדה מהכביש, היא כבר הזמנה לדין.

אברהם פורז: צריכה להיות הפרדה בין מצב שבו יש משהו בטיחותי, כמו למשל שהצמיג שחוק לחלוטין, והאוטו נוסע, זו סכנה לציבור והדו"ח צריך להיות אפילו 1000 ₪.

אברהם פורז: אבל כשהצמיג החלק דינו כמו שתא הכפפות שפתחתי לא האיר, זה לא אותו דבר.

אברהם פורז: תעשו הבחנה.

אברהם פורז: אז אמרנו שזה יהיה 250 ₪.

חוה ראובני: תקנה 314 עוסקת במשקל כולל מותר, רוב העבירות בסעיף הזה הן הזמנה לדין למעט תקנת משנה (ד) שאומרת: "המשקל הכולל המותר של רכב משא, המשקל העצמי שלו והמטען, המורשה על פי רשיון רכב יירשמו על הדופן הימנית של תא הנהג".

אברהם פורז: לא עוברים טסט בלי זה.

אברהם פורז: 250 ₪ זה מספיק.

חוה ראובני: 335.

חוה ראובני: עוצמת אור בלתי שווה: "פנסי החזית יותקנו בחזית הרכב, פנס אחד או שניים בכל צד של הרכב מותקנים באופן סימטרי לגבי הציר המרכזי של הרכב, ובלבד שהמרחק מפני הקרקע לקצה התחתון של השטח המאיר בזכוכית הפנס יהיה לפחות 40 ס"מ, והמרחק מפני הקרקע לקצה העליון לא יעלה על 120 ס"מ.

חוה ראובני: האור בפנסי החזית האמורים יאיר בצבע אחד, הפנסים המאירים באור מעבר יאירו בעוצמה שווה, הפנסים המאירים באור דרך יאירו בעוצמה שווה.

חוה ראובני: הותקנו ברכב ארבעה פנסי חזית, יהיו שני הפנסים הקיצוניים בצד הרכב פנסים המאירים באור מעבר".

דוד בוקר: מי אוכף את זה?

שולמית שמעון: אנחנו אוכפים.

אברהם פורז: כשיש פנסים א-סימטריים, הם עדיין בעוצמה זהה רק הפיזור שונה.

אברהם פורז: 100 ₪ על זה.

חוה ראובני: 341 פנסים אחוריים: "(א) ברכב, למעט אופניים, אופנוע ועגלה, יותקנו שני פנסים אחוריים שאורם אדום ואשר ייראה במרחק של 150 מטר לפחות מאחורי הרכב, בזמן תאורה ומזג אוויר נאה, ובלבד שיותקן פנס אחד בכל צד ושהמרחק מפני הקרקע, יהיה כאמור בתקנה 339".

אברהם פורז: יש תקנה המדברת על שימוש לרעה באור ערפל?

חוה ראובני: כן, עברנו אותה.

רוני אהרונוביץ: אור קדמי, כשהוא לא מסנוור, הוא נמוך, והשוטרים לא יודעים את ההבדל בין אור קדמי לאור אחורי.

רוני אהרונוביץ: אור קדמי הוא מסנוור, אור ערפל קדמי בסך הכל עוזר לנהג מאחר ואין בו יכולת סנוור.

אברהם פורז: זו בכלל לא צריכה להיות עבירה.

חוה ראובני: אישרנו את 314 (א)?

אברהם פורז: כן היא אושרה.

אברהם פורז: מה אומרת תקנה 107?

חוה ראובני: אורות ערפל, כאמור בתקנות 347 ו- 347 (א), מותר להפעילם רק במקרה של ערפל או כשיורד גשם שוטף.

אברהם פורז: מה אתם אומרים על ההגדרה של מר אהרונוביץ שפנסי ערפל קדמיים בסך הכל מאירים נמוך ואין סיבה להשתמש בהם תמיד.

מיכה גולד: הם מסנוורים מאד.

מיכה גולד: תיקח את כל ה- 206 החדשים שנכנסים את הב.

מיכה גולד: מ.וו ואת היונדאי החדשים.

מיכה גולד: חד משמעית הם פוגעים.

מיכה גולד: הם פוגעים גם כשזה פוגע בך אחורנית, כשהם נוסעים מאחוריך, וקל וחומר כשבאים לפניך.

מיכה גולד: אם אדוני יתחיל לשים לב לזה עד לישיבה הבאה, תראה שאם תתחיל להתמקד בזה זה ימשוך את תשומת ליבו כמה שהם מסנוורים.

מיכה גולד: אין שום צורך, עם עוצמת התאורה שבאים עם פנסי החזית, אין שום צורך בזה.

דוד בוקר: פנסי ערפל נהוגים בחו"ל במדינות שיש בהם הרבה ערפל, אצלנו בכלל לא קיים המושג הזה, בקושי פעם בשנה בצפת, וזה מיותר לחלוטין.

אתי בנדלר: זה לא נכון, אוני כנראה גר בשפלה ולא בירושלים.

רוני אהרונוביץ: פנס ערפל במהותו, מטבע בנייתו, אמור להאיר נמוך.

רוני אהרונוביץ: בערפל אתה לא נוסע עם אור גבוה, לכן לא יכול להיות פנס ערפל שמסנוור.

רוני אהרונוביץ: אתה מבלבל בין פנס ערפל לבין אור גבוה.

רוני אהרונוביץ: פנס ערפל, ואני מוכן להוכיח את זה בכל בדיקה.

רוני אהרונוביץ: שיסדרו משרד התחבורה את הניידת שלהם, ונבוא ונבדוק שפנס ערפל קדמי לא יכול לסנוור.

מוטי פלדמן: אני מציע לך לנסוע מול אחד שנוסע עם פנסי ערפל ותראה מה זה.

צבי יוזנט: אפשר לקחת ספר נהג של יבואן ומסתכלים מה הוראות היצרן לגבי פנסי ערפל.

צבי יוזנט: אם הנהג יגיד שיפעילו אותו כל הזמן, נפעיל כל הזמן, אם הוא אומר לשים סייגים אז נשים סייגים.

צבי יוזנט: בואו נקרא הוראות יצרן קודם.

אברהם פורז: יש פה בעד ונגד.

אברהם פורז: הבעד טוען שפנסי ערפל נותנים עוד אור לזה שנוהג, הנגד טוענים שאולי זה מסנוור, לאו דווקא חייב לסנוור במובן הזה שזה נכנס לעיניים אלא תאורה מאד חזקה בכביש, כמו שחשוך וגם תאורה נמוכה גורמת לך למצמוץ.

אברהם פורז: אחרי שעורים ממקור אור גדול, יש תקופה מסוימת של הסתגלות, לכן יכול להיות שבגלל זה, לא רוצים שתעבור ממקורות אור חזקים, כי זה אחר כך משפיע על העין.

אברהם פורז: אני מבקש מכם, אנשי משרד התחבורה, לבדוק מה ההוראות לגבי זה לא מהיצרן, מהגופים- - -

רוני אהרונוביץ: יש רקע היסטורי לזה, בזמנו, לא היו פנסי ערפל מקוריים במכוניות, אנשים היו מתקינם על הטמבון, פנסי ערפל שהיו קונים בחנות לאביזרים, ואז זה היה מאיר לכיוון הירח והיה מסנוור.

רוני אהרונוביץ: היום, כשפנסי הערפל הם אינטגרליים, הם לא יכולים לסנוור.

אברהם פורז: מי נוטל על עצמו לתת לנו עד לישיבה הבאה בדיקה, מה מקובל אצל יצרני הרכב, וגם בארגונים הסטטוטוריים במדינות של יצרני רכב.

חוה ראובני: אני מציעה לא לדבר על מהותן של התקנות- - -

אברהם פורז: לא כל יום יש לי הזדמנות לטפל בדברים אלה.

אברהם פורז: מה שמעצבן אותי אלו פנסי ערפל אחוריים.

רוני אהרונוביץ: בהקשר הזה, יש הרבה ניידות שנוסעות באור מהבהב שמסנוור נורא ובלתי אפשרי לנסוע אחריהם שלא במסגרת מרדף.

שולמית שמעון: האורות המהבהבים הם בתקן והם מאושרים.

אברהם פורז: אני לא יודע מי יצר את התקן, לפעמים אני נוסע אחרי ניידת משטרה והיא מאד מפריעה בלילה.

אברהם פורז: זה נראה מעט טוטליטרי כזה.

שולמית שמעון: כשאני מגיעה לצומת והפנס מהבהב בלילה, ויש במקרה תמרור עצור, אך רכב לא נכנס לצומת, כי הוא רואה את האור המהבהב.

אברהם פורז: הוא לא נכנס כי הוא לא רואה את הצומת.

אברהם פורז: .. יש הבדל בין אור של מכונית משטרה או רכב ביטחון שמטרתו שיראו אותו, על זה אין ויכוח כי צריך שיראו אותו.

אברהם פורז: לפעמים העוצמות של הציוד הזה הם פשוט סכנה בטיחותית.

אברהם פורז: אם אתה נוסע אחרי מכונית משטרה, אתה יכול רק לעקוב אחריה.

שולמית שמעון: המקצועיות שלי היא לא בתחום האור המהבהב וכמות האור המהבהב.

שולמית שמעון: לא יאשרו לי לשים אור מהבהב שהוא לא תקני.

אברהם פורז: אני מדבר על פאנל האורות כחול ואדום.

שולמית שמעון: זה נקרא גשר תאורה, והוא תקני.

אברהם פורז: אני רוצה לדעת אם יש נורמה של עוצמת הפנסים האלה.

אברהם פורז: מי יחזיר לי תשובה בעניין הזה?

דוד בוקר: יש עוד מטרה לא רק בזמן פעילות שיראו אותם, אלא שיראו אותם כדי שימנעו עבירות.

אתי בנדלר: אבל מדובר על העוצמה של האור, אני מאד שמחה שהיו"ר העלה את זה כי תמיד חשבתי שיש לי בעיה אישית.

אתי בנדלר: אני מנסה לדמיין לעצמי התקף אפילפטי, אני לא יודעת מה זה אבל תמיד יש לי תחושה שאני עומדת לקבל כשאני רואה את האורות האלה.

רוני אהרונוביץ: באותו הקשר, הפקחים העירוניים עכשיו מפעילים, לדעתי ללא שום סמכות חוקית, המדים של פקחי תל-אביב זהים לאלה של השוטרים והם גם הרכיבו פנס תאורה על הניידות שלהם והם מפעילים אותו.

צבי יוזנט: הסגן של שוקי, ציון מזרחי, הוציא הנחיה לראש עיריית תל- אביב להסיר את זה, זה לא חוקי.

צבי יוזנט: אני מוכן לבדוק, אני מבקש רק שתביאו לי לפי איזה תקנים זה עובד.

שולמית שמעון: אני ממש לא יודעת, אני לא שייכת למחלקת תחבורה.

עמיר נאור: אדוני היו"ר, לפאנלים החדשים יש וסת, צריך לבקש מהם להשתמש בו לא העצמה הכי גבוהה.

צבי יוזנט: צריך לקבוע לזה תקן, אחרת כל שוטר יכוון איך שהוא רוצה.

אברהם פורז: צריך להיות שעוצמת הנורה שנמצאת בתוך הדבר הזה תהיה בעוצמה מסוימת כדי שתהיה מספיק חזקה שיראו אותה ומספיק חלש כדי שלא יצאו לך העיניים.

עמיר נאור: אני מסכים אתך, השוטר בניידת יכול לעשות את זה.

עמיר נאור: הוא פשוט רוצה שיראו אותו.

אברהם פורז: אנחנו נכתוב מכתב לאחראים.

אפרים מגיד: הגעתי היום לדון בשיטת הניקוד, האם נגיע לזה?

אברהם פורז: הייתה לנו כוונה טובה להגיע לזה היום, אבל כנראה שלא נגיע לזה, היא תפעל בסופו של דבר.

אריק סטרוקטביץ: נאמר לנו, כנראה בטעות, שיהיה דיון על הנושא של חניות לנכים.

אריק סטרוקטביץ: הבנתי שהיה דיון שסכום הקנס שנקבע הוא 500 ₪.

אריק סטרוקטביץ: 500 ₪ זה לא ריאלי ולא מספיק לפי דעתי.

אברהם פורז: אולי לא אוכפים מספיק.

אריק סטרוקטביץ: 500 ₪ זהו סכום שלא יחנך מספיק.

אריק סטרוקטביץ: רצינו להעלות את זה לפחות ל- 1500 ₪, או כמו המקסימום שכתוב פה שזה 1000 ₪.

אריק סטרוקטביץ: אתם לא יודעים מה קורה לנכה שמגיע למקום מסוים, או למשל לבית שלו, ורואה שתפסו לו את החניה.

אברהם פורז: אני מציע לכם לרכז מאבק, הסידור בוטל למעט בכמה מקרים, חניה בתחנת אוטובוס, חניה ברכב של רכב דיפלומטי, וחנייה במקומות של נכים.

אברהם פורז: פעם אחת יהיה מבצע של עיריות, שבאופן סיסטמטי יסנדלו מכוניות שחנו בחניית נכים.

אריק סטרוקטביץ: אבל אם יגררו ויתנו גם קנס של 1000 ₪.

אברהם פורז: 1000 ₪ זה מוגזם, ממילא הגרירה היא בנוסף ל- 500 וזה מגיע כך לכמעט 800 ₪.

אריק סטרוקטביץ: האם הוועדה לא מוסמכת לבדוק בנושא של אכיפה?

אברהם פורז: הוועדה יכולה רק לפנות לגורמים האוכפים, בדרך כלל לרשויות המקומיות או למשטרה.

שולמית שמעון: המשטרה לא מתעסקת עם גרירה, רק בדו"חות.

אריק סטרוקטביץ: לא בכל מקום, לקניונים אתם לא מגיעים.

שולמית שמעון: אנחנו לא מגיעים למקומות פרטיים.

אברהם פורז: מקום שיש בו תמרור חניה לנכים, הוא לא מקום ציבורי?

שולמית שמעון: יש שתי בעיות לגבי הנושא הזה, האחת, מדובר במקומות פרטיים, הבעיה השניה, בדרך כלל התמרורים בקניונים לא מאושרים.

אברהם פורז: אז נטפל בזה במובן הזה שהתמרורים בקניונים צריכים להיות מאושרים.

שולמית שמעון: הרשויות המקומיות צריכות לטפל בנושא של אישור התמרור, לא משטרת ישראל.

שולמית שמעון: גם הטיפול הוא של העיריות וגם האכיפה.

אריק סטרוקטביץ: זה מה שאנחנו טוענים, שברוב המקרים שקיים תו נכה, העמוד או הסמל, הוא לא תקני.

אברהם פורז: איך אנחנו פותרים את הבעיה שבמגרש פרטי, חוקי דיני התנועה לא חלים עליו, אני יכול לנסוע בלי רשיון נהיגה שם?

שולמית שמעון: לא.

אברהם פורז: למה לא?

יפעת רווה: כי זו דרך.

אברהם פורז: אז כן חלים עליו פקודות התעבורה.

יפעת רווה: אין תמרור.

יפעת רווה: הרשויות המקומיות צריכות לטפל בזה וגם באיפה.

אברהם פורז: אנחנו נכתוב מכתב ליו"ר מרכז השלטון המקומי, גם אתם תעשו את זה.

אברהם פורז: אני אגיד לו שאנחנו מבקשים, בתיאום עם משרד התחבורה ורשות התמרור המקומית, לעשות סריקה בכל המקומות כמו קניונים ומקומות דומים, שבהם מוצבים תמרורי חניה ולדאוג לזה שתהיה החלטה של רשות התמרור המקומית, שזה יהיה באמת שמור לנכים.

אריק סטרוקטביץ: ושהפקחים יהיו שם וייתנו דו"חות.

רחל אביב: ובלבד שזה לא מקום פרטי.

אברהם פורז: אם רשות תמרור מקומית מסמנת את זה , אז יהיו גם דו"חות.

דן לינק: בקניון במבשרת מצאו פתרון לזה, מקומות הנכים הם הכי קרובים לכניסה ומכיוון שבכניסה יש בודק בטחוני, הם צופרים, הוא פותח להם את המחסום והם נכנסים למקום שמיועד רק לנכים.

אריק סטרוקטביץ: כי הוא נמצא למטה, אני מדבר למשל על קניון איילון ששם העירייה אומרת שזה לא הם, המשטרה אומרת שזה לא הם, ויש כ- 50 מקומות חניה לנכים שתפוסים רוב הזמן לא על ידי נכים.

אברהם פורז: אז כמו שאמרתי נכתוב את המכתב, נבקש דיווח, ונשתדל לעזור.

אברהם פורז: הבעיה היא לא גובה הקנס, אם לא אוכפים אז חבל על הזמן, לא יאכפו 200 ₪ ולא 500 ₪.

אריק סטרוקטביץ: תודה רבה.

חוה ראובני: תקנה 342 פנסי בלימה נוספים: (א) רכב, למעט אופניים, אופנוע שנפח מנועו 50 סמ"ק ושנת ייצורו עד 1993 ועגלה, יותקנו שני פנסי בלימה משני צדי הרכב שאורם אדום והם ייראו באור יום במזג אוויר נאה במרחק של..." - -

אברהם פורז: בסדר, זה מאושר.

חוה ראובני: 342 (ג) "ברכב ששנת ייצורו 1993 או לפניו, מותר להתקין ברכב לא יותר משני פנסי בלימה נוספים על האמור בתקנת משנה (א), אשר אורם אדום"

אברהם פורז: הכוונה להתקנה באופן ידני על החלון?

אברהם פורז: בסדר.

חוה ראובני: 343 הארת לוחיות זיהוי: (א) לוחית זיהוי אחורית ברכב מנועי תואר באור לבן אשר יאפשר ראייה טובה של הלוחית וקריאת הרשום עליה במרחק 20 מטרים לפחות בזמן תאורה ומזג אוויר נאה, ובתנאי שהאור האמור יהיה מכוון להארת הלוחית בלבד".

חוה ראובני: זאת אומרת שלא יסנוור.

צבי יוזנט: למה העליתם את זה פה?

חוה ראובני: זה בהקבלה ללוחית הנקיה.

צבי יוזנט: בן אדם רגיל לא יודע מתי רואים את הלוחית טוב ומתי לא.

צבי יוזנט: זה בדרך כלל לא נעשה בכוונה.

אברהם פורז: זה יכול להיות 100 ₪.

חוה ראובני: 350 "פנסים נוספים – גרור ונתמך: (א) ברכב וכן בגרור ובנתמך, לא יותקן פנס או מתקן המפיץ אור נוסף על הפנסים והאורות שנקבעו בתקנות אלה, אלא אם הרשות המקומית הצהירה על התקנת פנסים נוספים ומתקני תאורה נוספים".

אברהם פורז: בסדר.

חוה ראובני: 351.

חוה ראובני: מצב פנסים: "הפנסים והאורות המותקנים ברכב לפי הוראות פרק זה יהיו תמיד במצב תקין ונקי וניתנים להפעלה מהירה ונוחה מתא הנהג, הפנסים והאורות המותקנים ברכב יהיו מהסוג כאמור בחלק (ג) בתוספת השניה, הפנסים והאורות המותקנים ברכב לפי הוראות פרק זה לא יוסתרו על ידי חלק מחלקי הרכב".

אברהם פורז: מה עם היצרן טעה?

חוה ראובני: זה לא יעלה על הכביש.

אברהם פורז: לדעתי התקנה הזו היא לפני שפורד המציאו את הפס.

אברהם פורז: כל הטענה הזו מגוחכת.

דן לינק: זה מיושן אבל זה לא מפריע לאף אחד.

אברהם פורז: הפעלה נוחה מתא הנהג?

צבי יוזנט: תמיד יש הפעלה נוחה.

אברהם פורז: זה אולי לא כל כך נוח לסובב את הידית.

אברהם פורז: אם יצרן מסוים החליט לעשות את זה על התקרה?

חוה ראובני: אז לא יתנו לזה רשיון בארץ.

אברהם פורז: אם אתם שואלים אותי, תורידו את המילים האלה "הפעלה נוחה מתא הנהג".

אברהם פורז: איזה קנס אתם מציעים?

אתי בנדלר: הם הציעו להעלות את זה ל- 250 ₪.

לאה ורון: בגלל שלא רוצים שיסתירו את הפנסים.

חוה ראובני: שלא יסתרו שיהיו תקינים ונקיים, זו הייתה הכוונה, לא ההפעלה הנוחה מתא הנהג.

אברהם פורז: 250 ₪ זה קצת הרבה, אין היום תופעה שאנשים נוסעים בכוונה בלי פנסים.

דן לינק: זה לא בלי פנסים, למשל אם אתה מעביר את תכולת הבית שלך, ואתה שם אותו על הפגוש ועל גג האוטו וזה מסתיר את האורות, גם אם אתה שם אופניים מאחור, אי אפשר לראות כלום.

דן לינק: אז למה שלא יהיה לזה קנס סביר?

דן לינק: אנחנו משדרים פה מסר.

אברהם פורז: אני לא רוצה שיתפסו אחד שנשרפה לו הנורה וייתנו לו 250 ₪.

דן לינק: זו הסתרה, זה לא מנורה לא תקינה.

אברהם פורז: אם זה רק הסתרה זה בסדר.

חוה ראובני: זה גם תקנת משנה (א) הכוללת נורה לא דולקת.

אברהם פורז: 100 ₪ זה מספיק.

חוה ראובני: 356 שמשות: (א) "ברכב מנועי יותקנו שמשות כמפורט בחלק ג' בתוספת השניה, שיהיו במצב תקין שיאפשרו ראיה ברורה דרכן"

אתי בנדלר: זה הכל מתואם עם היצרנים?

אתי בנדלר: יצרני הרכב קוראים את תקנות התעבורה.

חוה ראובני: לא מביאים לארץ מה שלא עומד בדרישות.

אתי בנדלר: אז מה הסיפור?

דן לינק: הסיפור הוא שיומיים אחר כך הופכים את זה לשמשות כהות.

חוה ראובני: התקשרה אלי מישהי מאילת ושאלה למה לא נותנים לה לעבור טסט.

חוה ראובני: לשכן שלה יש שמשות כהות, לה יש חלונות בהירים אז היא הלכה והדביקה.

אתי בנדלר: על חלון שבור רוצים 250 ₪

אברהם פורז: 100 ₪ מספיק, הלאה.

חוה ראובני: 357 מגבים: (א) "ברכב מנועי בעל שמשה קדמית יותקנו מגבים כפי שהתקין יצרן רכב בעת יצורו אשר יבטיח ניקוי השמשה הקדמית בכל עת להבטחת שדה הראיה".

רוני אהרונוביץ: למה כותבים בלשון רבים?

רוני אהרונוביץ: יש גם מגב אחד גדול.

יפעת רווה: מבחינת הפרשנות רבים זה גם יחיד.

אברהם פורז: 100 ₪ זה מספיק.

חוה ראובני: 358 סך שמש: (א) "ברכב מנועי בעל שמשה קדמית יותקן סך שמש המיועד להגן על עיני הנהג מפני קרני השמש".

אברהם פורז: כשהשמש נמוכה ואתה נוסע לכיוון מערב, זה לא עוזר לך.

דן לינק: ב- 90% מהמצבים זה עוזר?

דן לינק: זה מספיק.

דן לינק: אנחנו לא מושלמים.

אברהם פורז: בסדר, 100 ₪.

חוה ראובני: 359 פעמון אזהרה ברכב לא מנועי: (ג) "ברכב שאינו מנועי יותקן פעמון אזהרה בלבד".

אברהם פורז: מי אוכף את זה?

אברהם פורז: יעצרו ילד שאין לו פעמון על האופניים?

אברהם פורז: אי אפשר לעשות פחות מ- 100 ₪?

חוה ראובני: 100 ₪ זה המינימום.

אברהם פורז: זה מגוחך.

אברהם פורז: בסדר, 100 ₪.

חוה ראובני: 359 קטנוע-צופר חשמלי: (ד) "באופנוע שנפח מנועו עד 50 סמ"ק, יותקן צופר המופעל בחשמל".

אברהם פורז: עד 50 סמ"ק עם חשמל והיתר מופעל ידני?

אברהם פורז: איך?

חוה ראובני: צריך להתחיל עם תקנה 359(א) שקובעת שברכב מנועי שאינו רכב איטי ואינו אופנוע עד 50 סמ"ק ואינו טרקטור, יותקן צופר על פי התקנים האמורים.

חוה ראובני: זה הכלל ועכשיו יש את היוצאים מהכלל, ברכב שאינו מנועי ורכב מנועי עד 50 סמ"ק.

אברהם פורז: 100 ₪.

חוה ראובני: 360.

חוה ראובני: מד מהירות: "ברכב מנועי שאינו רכב איטי יותקן מול מושב הנהג מד מהירות שיראה את מהירותו של הרכב בכל תנאי הדרך".

אברהם פורז: 100 ₪ זה מספיק.

אברהם פורז: מעיר לי מר אהרונוביץ, מה אם זה באמצע זה לא מול הנהג.

אברהם פורז: מה זה "מול הנהג"?

אתי בנדלר: תקנה 359(א) במספר סידורי 239 שמתייחסת לתקנה 359 , עברו לתקנה 360 במספר סידורי 240, שאלתי מדוע לא דנו בתקנה 359(א) הדן בזמזם רכב.

אתי בנדלר: נראה לי שזה בשל טעות.

חוה ראובני: זה לא הוכרז כעבירת קנס.

אתי בנדלר: זאת אומרת שצריך להגיש כתב אישום.

דן לינק: זמזם מאחור זו הורדה מהכביש.

אברהם פורז: בתקנה של מד המהירות תכתבו "בכל רכב יותקן מד מהירות", וזהו.

אברהם פורז: תורידו את המילים "מול עיני הנהג", כי זה מגוחך.

אברהם פורז: בכל אופן זה נשאר 100 ₪.

חוה ראובני: 362.

חוה ראובני: מאפרות: "ברכב מנועי, למעט אוטובוס מונית אופנוע ותלת אופנוע, יותקנו מאפרות במספר מקומות המאפשר את השימוש בהן לכל אדם הנמצא בתוך הרכב מבלי שיצטרך לעזוב את..."- - -

קריאה: אסור לעשן היום ברכב ציבורי.

חוה ראובני: ברכב ציבורי לא מחייבים התקנת מאפרות.

אברהם פורז: אני תומך בתקנה, כך יש לי מקום לשים כסף לחנייה.

אברהם פורז: יש היום השכרת מכוניות ללא מעשנים, כמו בחדרי מלון.

אברהם פורז: 360 מאושר, נמשיך הלאה.

חוה ראובני: 363א.

חוה ראובני: פגוש אחורי: "ברכב משא גרור נתמך ורכב עבודה שמשקלו הכולל המותר עולה על 3500 ק"ג, יותקן מתקן להגנה מפני התנגשות תת רכבית שיותקן מעל הפגוש האחורי"- - -

אברהם פורז: 250 ₪ זה בסדר אפילו הייתי מעלה את זה ל- 500, זו יכולה להיות תאונה מאד קשה.

אברהם פורז: תעלו את זה ל- 500.

חוה ראובני: 364.

חוה ראובני: מגני בוץ: "ברכב מנועי שגלגליו האחוריים אינם מוגנים על ידי כנפיים אשר אינו רכב איטי ואינו טרקטור, יותקנו מגני בוץ אשר מבנם והתקנתם יבטיחו..."- - -

אברהם פורז: זה 500 ₪, הוא זורק בוץ לכל הכיוונים, זו יכולה להיות גם פגיעה פיזית אם אבן נתקעת בגלגל ונזרקת על מישהו.

חוה ראובני: ההגדרה של מנעול ביטחון בתקנה 364ב(ב) או (ג) הוא מתקן או מכשיר המותקן ברכב על ידי יצרנו, הנועל את החיוני להנעת הרכב לצורך מניעת גניבתו של הרכב".

חוה ראובני: אני מניחה שזה תפקיד של ההגה.

אברהם פורז: זה האמובילייזר.

חוה ראובני: זה לא האמובילייזר.

אברהם פורז: חובה להתקין?

חוה ראובני: קודם כל קראתי את ההגדרה של מנעול ביטחון, תקנת משנה (ב) או (ג) אומרת "לא יירשם אחרי יום ה- 15 באוגוסט 71 ולא ינוע בדרך רכב פרטי, לרבות אופנוע מונית או רכב מנועי מסחרי שמשקלו הכולל המותר אינו עולה על 2000 ק"ג, או אוטובוס המורשה להסיע עד 15 נוסעים , אלא אם הותקן בהם מנעול בטחון במצב תקין".

אברהם פורז: תבדקו את התקנה הזו.

אתי בנדלר: התקנה לא מאושרת, תכתבו כתב אישום.

אברהם פורז: לא, זה בכלל שטויות.

אברהם פורז: ישנה תקנה שמחייבת מערכת אזעקה להפסיק אחרי כמה זמן?

חוה ראובני: זה שייך לאיכות הסביבה.

אברהם פורז: ובאיכות הסביבה חושבים שזה שייך לכם, אני חושב שבכלל צריך לאסור לחלוטין את כל האזעקות.

אברהם פורז: כל מערכות ההגנה צריכות להיות דברים שמנתקים מגעים ללא צעקות.

אברהם פורז: שינתק את הרכב, את הגיר את המנוע, בלי לעשות רעש.

אברהם פורז: אם יש אזעקה פועלת אני אפילו לא מסתכל.

אברהם פורז: זה רק מטרד.

אברהם פורז: אני מבקש מכם שתהיה תקנה שכל רכב חדש ממועד מסוים ואילך, אסור יהיה להתקין בו מערת אזעקה שמרעישה.

אברהם פורז: כל המערכות חייבות להיות מערכות שמנתקות את הרכב בלי רעש.

צבי יוזנט: בפוליסה הבאה שכל אחד יחדש, במקום להרכיב מערכת אזעקה ב- 1000 ₪, יגידו לך עכשיו תכניס שם משהו שעולה 3000 ₪.

צבי יוזנט: זה ישגע את כולם.

אברהם פורז: יש הרבה קיבעונות, לדעתי, העובדה שהרכב צופר ועושה רעש, זה לא מונע את גניבתו.

אברהם פורז: הדבר היחיד שזה גורם זה מטרד לסביבה.

אברהם פורז: אני מבקש שתכתבי מכתב לשר התחבורה, שאני מבקש ממנו שתותר תקנה שממועד מסוים ואילך, בעתיד הקרוב, אסור יהיה להתקין ברכב מערכת שמגנה עליו מפני גניבה או פריצה ע"י השמעת רעש.

אברהם פורז: המערכת צריכה להיות כזו שתנתק מערכות שימנעו את הגניבה.

אברהם פורז: מצדי שישימו סנדלים על כל גלגל עם מנעולים.

אברהם פורז: אנחנו צריכים, בתהליך הדרגתי ממועד מסוים, לגרום לזה שהדברים האלה יעברו מהעולם.

צבי יוזנט: יש מערכות, הרבה יותר יקרות שמחליפות את המערכות המרעישות.

צבי יוזנט: אם מחליטים על קדימה אז מתקינים למכוניות החדשות, לא הקיימות.

אברהם פורז: בתחום ביטוח החובה, יש מונופול, לא דברנו על זה.

אברהם פורז: ביטוחים האחרים יש בכל זאת תחרות מסוימת, במכוניות יקרות יש חובה לאיתורן.

רוני אהרונוביץ: זו גם בעיה, אין סיבה לזה אם כל המערכות מוגנות, הטענה שלהם היא שגונבים את המפתחות מהבית.

אברהם פורז: אני רוצה להגיד שהתחרות והשוק יעשו את שלהם.

אברהם פורז: כמו למשל שהביטוחים ישירים הורידו את מחירי הביטוחים המקיפים ומשלמים מאות שקלים פחות.

אברהם פורז: אבל מעבר לזה, אני חושב שאת האזעקות המרעישות ולא מונעים את הגניבה, צריך להעביר מהעולם.

צבי יוזנט: מה שהולך לעתיד זה קל לעשות.

אברהם פורז: בודאי, אני לא הולך אחורנית להגיד לכולם להשקיע אלפי שקלים בהסתת האזעקה, אם כי רוב המערכות עובדות גם על אזעקה וגם מנתקות.

אברהם פורז: אני מבקש לכתוב מכתב על זה לשר התחבורה.

צבי יוזנט: טכנית, כל המערכות שישנן, שאינן צועקות, הן מערכות ניתוק, אבל הן לא אזעקות נפח, זה למקרה שאתה משאיר דברים באוטו.

צבי יוזנט: זה בעצם מתריע שיש גנב שפותח חלון.

צבי יוזנט: אזעקות הנפח נועדו במקרה שאתה רוצה ביטוח על דברים שבתוך האוטו, אם לא , לא עושים ביטוח.

אברהם פורז: בכל דבר יש בעד ונגד.

אברהם פורז: אין טוב בלי רע אין רע בלי טוב.

אברהם פורז: אנחנו צריכים למצוא את נקודת האיזון.

אברהם פורז: הנזקים הנגרמים לציבור ממטרדי הרעש עומדים מול התועלת שאם יגנבו לו פעם את המעיל מהאוטו.

אברהם פורז: עם כל הכבוד, שלא ישאירו במכונית שום דבר בעל רכב, אני אף פעם לא משאיר מסמכים במכונית, ושום דבר יקר ערך.

אתי בנדלר: מערכות שמע מאד יקרות.

אברהם פורז: אז תבטחי את מערכת השמע.

מוטי פלדמן: גם כך מגבילים את הביטוח על מערכות השמע בסכום מסוים.

אברהם פורז: והיום מערכות השמע הולכות ונהיות זולות יותר.

אברהם פורז: פעם נטפל גם בעבר, אבל בודאי אנחנו צריכים לגרום לכך שממועד מסוים ואילך, התופעה הזו תפסק.

אברהם פורז: לא ייתכן שמגיע יום חורף, קצת רוח, וכל המכוניות מתחילות להרעיש.

מיכה גולד: אם מדברים בכיוון הזה, יצרניות הרכב עצמם כבר יום בתוך פס הייצור מתקינים הרבה מערכות, ולהם יש גם מערכות משולבות.

מיכה גולד: זה נותן התראה ומפסיק, אבל להגיד שלשנות פס ייצור בהרכבה, תגזור גזירה שאי אפשר יהיה לעמוד בה.

אברהם פורז: אני לא חושב שבחו"ל זה כך.

מיכה גולד: תנסה לגרור שם ב.

מיכה גולד: מ.וו מייד הוא יתחיל לצרוח.

אברהם פורז: הרי לא מדובר במערכות העיקריות של המכוניות.

אברהם פורז: יש אפשרויות שונות, לכל מדינה יש סוגי דלק שונים ועושים התאמה מקומית.

אברהם פורז: עובדה שאצלנו בארץ היה עד 1300 סמ"ק מחיר מוזל, כל מיני דגמים לא הגיעו, רק בשביל ישראל הגיעו 1300, לא היה שום מקום בעולם מנוע כזה חוץ מאשר אצלנו.

אברהם פורז: אז יתאימו גם את זה לשיגעונות שלנו.

אברהם פורז: אני גם אבקש ממך מר יוזנט שתפעיל את השפעתך על השר

צבי יוזנט: ממילא זה יגיע אלי בסוף.

חוה ראובני: תקנת משנה (ג) אומרת:

חוה ראובני: " רכב, כאמור בתקנת משנה (ב)", אותם סוגי רכב שדברנו עליהם קודם, "ששנת ייצורו לפני 1972 ומשקלו הכולל מותר אינו עולה על 4000 ק"ג, יהיו מצוידים במנעול ביטחון או מכשיר נעילה שיהיו תקינים בכל עת".

אברהם פורז: תמחקי את זה, זה לא מעניינו של הציבור.

אברהם פורז: תמחקו את התקנה.

אברהם פורז: אמנם במשפט הרומי ישנו מושג הנקרא "דסואטוטו", זהו חוק שננטש מחמת אי יישומו והוא מת לבד.

אברהם פורז: אז הגיע הזמן למחוק אותו.

חוה ראובני: אני צריכה לברר את זה כיוון שוועדת חוקה אישרה את זה כחלק מהצו, אם אפשר למחוק חלק ממנו.

אברהם פורז: אפשר, תמחקו את התקנה, אני נותן לכם אישור.

אתי בנדלר: אי אפשר.

אתי בנדלר: זה הובא בפני הוועדה ולכן אי אפשר למחוק אותה.

אברהם פורז: אז תלכו לפרוצדורה למחיקתה.

חוה ראובני: בתקנה הבאה 364(ב), אנחנו עוסקים רק ב- (ב) אבל כתוב "לא ינהג ברכב כאמור לתקנת משנה (א)" שזה, אוטובוס ציבורי בקו שירות, אוטובוס שמשקלו הכולל עולה על 8000 ק"ג, רכב חריג שמשקלו הכולל 16,000 ק"ג או יותר, רכב מסחרי המיועד להובלת חומרים מסוכנים ורכב אחר שמשקלו הכולל המותר ב- 8000 ק"ג עד 15,999 ק"ג.

חוה ראובני: זו רשימת כלי הרכב שחייבים.

חוה ראובני: בצו אנו מוצאים את הקנס להוראה הבאה: "לא ינהג ברכב כאמור לתקנת משנה(א), אלא אם כן הותקן ברכב טכוגרף תקין הפועל כהלכה ומסמן בכל עת היות הרכב במצב נסיעה את מהירות נסיעתו את זמן הנהיגה.

חוה ראובני: לא יפתח בעל רכב טכוגרף, אלא לאחר" - -

אברהם פורז: דבר ראשון זה עצם ההתקנה ודבר שני זה ההפעלה התקינה.

צבי יוזנט: השאר זה דברים אלקטרוניים ומכניים.

אברהם פורז: רק התקנה ותקינותו.

אברהם פורז: 500 ₪ זה נמוך מידי.

אברהם פורז: אני רוצה להעלות ל- 750 ₪.

קריאה: למה באוטובוס ציבורי לא צריך גם טכוגרף?

חוה ראובני: 365.

חוה ראובני: "מגבה, גלגל חילוף"

אברהם פורז: יש גם גלגל חילוף קטן אבל יש יצרנים שמצרפים ספריי.

אברהם פורז: מניסיוני, יום אחד שכרתי רכב מחברת השכרת רכב רצינית בגרמניה, זו הייתה מרצדס A class יש לי נוהג שאני בודק כמה דברים מפני שפעם יצאתי דרך ללא גלגל ספר באוטו רגיל , למזלי לא היה לי פנצ'ר, אבל ראיתי בכל אופן שאין גלגל ספר.

אברהם פורז: הם אמרו שלי שבגלל שתא המטען קטן, במקום גלגלי ספר הם נותנים את הספריי, לא בטוח שזה כל כך יעיל.

צבי יוזנט: יש גם תקרים שהספריי לא יעזור.

אברהם פורז: זה טוב למצבים שנתקע משהו בגלגל.

חוה ראובני: התקנה אומרת שברכב מנועי הנע על גלגלי גומי, למעט טרקטור, תומך, מכונה ניידת, שר משקלו העצמי עולה על 400 ק"ג יימצאו בכל עת" - - -

אברהם פורז: גם אופנוע גדול צריך לפי זה?

אברהם פורז: הוא רכב מנועי העולה על 400 ק"ג.

חוה ראובני: "יימצאו בכל עת מגבה בעל כושר הרמה מספיק להרמת הרכב כשהוא עמוס, כך שלפחות גלגל אחד של הרכב לא יבוא במגע עם הדרך, גלגל חילוף שמידות הצמיג והאופן שלו נקבעו על ידי יצרן הרכב והוא במצב תקין כאמור בתקנות", כל הדברים הנחוצים להחלפת גלגל.

צבי יוזנט: כבר שינינו את זה.

רוני אהרונוביץ: בסיטרואן למשל לא צריך מגבה.

אברהם פורז: 100 ₪ זה מספיק.

חוה ראובני: 366.

חוה ראובני: פנס אזהרה: "רכב מנועי אשר משקלו הכולל עולה על 4000 ק"ג וכן אוטובוס שאין בו מכשיר להפעלת מחוואי כיוון כאמור בתקנה 70(ב), יימצא בו פנס עזרה מטלטל לשימוש כשהרכב התקלקל בדרך בזמן תאורה.

חוה ראובני: הפנס יהיה בעל בסיס שיאפשר עמדו היציבה בדרך ובכל תנאי מזג אויר"

אברהם פורז: 250 ₪ זה סביר.

חוה ראובני: 367.

חוה ראובני: משולש אזהרה: "בגרור, נתמך או רכב מנועי, למעט אופנוע, יימצא משולש אזהרה "- - -

אברהם פורז: זה מאושר.

אתי בנדלר: זה מצוין, רק תיישם את זה כשאתה זקוק לזה, ואחרי 2 דקות זה כבר לא נמצא בדרך.

אברהם פורז: רצוי לא לשים את זה על השמשה כי לפעמים נמצאים בסיבוב וצריך שיראו את זה.

חוה ראובני: 368.

חוה ראובני: נעלי ביטחון: "ברכב מנועי אשר משקלו הכולל המותר עולה על 5000 ק"ג, למעט אוטובוס, יימצאו 2 נעלי ביטחון המאפשרות השארתו של הרכב כשהוא עומד במצב בלימה בכל תנאי דרך"

אברהם פורז: זה לדעתי מחייב 500 ₪.

אתי בנדלר: אם יותר לי לחזור למשולש, לתקנה 70 האומרת שצריך להשתמש במשולש הזה כשהרכב מתקלקל, יש קנס של 250 ₪ ואתה הורית להוריד את זה ל- 100 ₪.

אברהם פורז: כל הכבוד ליועצת בנדלר שמוכיחה את חוסר העקביות שלי.

חוה ראובני: לדעתי זה צריך להיות הפוך וששניהם יהיו 250 ₪ ולא 100 ₪. 370.

חוה ראובני: מטפים: "ברכב מנועי, למעט רכב פרטי, אופנוע ותלת אופנוע, יימצאו מספר מטפים מסוג המפורט בחלק ג' לתוספת השניה..."

אברהם פורז: בסדר.

דן לינק: אני רוצה לתקן שקוראים לזה מטפה ולא מטף, וברבים מטפים.

צבי יוזנט: תשאל נהג משאית אם יש לו מטפה.

אברהם פורז: אני מאשר לשנות את זה בהתאם לכללי העברית התקניים.

אתי בנדלר: ובלבד שהקנס יהיה 250 ₪.

חוה ראובני: 370.

חוה ראובני: סל אשפה: "(ב) ברכב מנועי פרטי, רכב פרטי דו שימושי או רכב מסחרי שנרשם אחרי 1 במאי 1980, יותקן סל אשפה מסוג אישרה רשות הרישוי".

חוה ראובני: ..

אברהם פורז: אני מאד מקפיד, אבל יש לי סל אשפה בפגז' ושקית לזריקת זבל מקדימה.

אברהם פורז: 100 ₪.

חוה ראובני: 383א.

חוה ראובני: מחזיר אור: "ברכב מסחרי שמשקלו הכולל המותר עולה על 3500 ק"ג יותקנו לאורך הדופן האחורי בקצותיו, מן הפינות הנמוכות הקיצוניות ביותר של הדופן, שתי טבלאות שמידותיהן.

חוה ראובני: .. שיצבעו לסירוגין בפסים.

חוה ראובני: .."

אברהם פורז: הכוונה למחזירי האור.

אברהם פורז: איך התקינה לזה בעולם?

אברהם פורז: זו המצאה שלנו, נכון.

דן לינק: לא כל מה שממציאים פה הוא שלילי.

אברהם פורז: אבל בימים של חורף גשם עם ראות לקויה, הרי בחו"ל המצב יותר קשה והם לא מבקשים, אז אולי אנחנו מגזימים?

חוה ראובני: אבל גם בסכי שמש אנחנו לא מגזימים.

אברהם פורז: אפשר להחליט שמשאית כזו תואר כמו מכונית משטרה.

דוד בוקר: זה נותן עוד אפקט של בטיחות.

אברהם פורז: אני טוען שיש תעשיות רכב מפוארות בעולם, כולם רוצים שזה יהיה בטיחותי, אם היצרן ושלטונות הרישוי במדינות הנאורות מסתפקות בזה, אנחנו לא צריכים להוסיף לזה.

חוה ראובני: מצד שני זה לא מזיק וזה לא קשה לשים ולתחזק.

אברהם פורז: זה רק עולה עוד כסף, לדעתי זה מיותר.

דן לינק: הערה קטנה בנושא הזה, לי לא אכפת כמה יהיה הקנס, אבל הנושא של מחזירי האור הוא נושא טעון, בזמנו שינינו את זה ממחזירי אור אדומים למחזירי אור אדומים לבנים, זה יצר תופעה שהאור המוחזר הוא לבן.

דן לינק: בארצות התרבות שמעבר לים, אין אור אחורי שבצבע לבן, למעט אור רוורס, ואצלנו רק לבן.

אברהם פורז: מה זאת אומרת רק לבן?

דן לינק: אין החזרה של אור אחורי בצבע לבן, אצלנו זה כמעט רק לבן מפני שהלבן מחזיר פי חמש מאשר האדום.

צבי יוזנט: אבל, עם כל הכבוד לדן לינק, במבדקים של מכון התקנים והטכניון זה מגדיל את האור, השילוב של הלבן והאדום.

דן לינק: אני דברתי על זה שאור לבן הוא לא אור אחורי במדינות התרבות.

אברהם פורז: אם כך הם עושים רק אדום.

דן לינק: רק אדום או אדום וצהוב או שעושים שחור וצהוב בכל מיני נסיבות אבל לא אדום ולבן.

דן לינק: יש בעיה בנושא הזה.

דן לינק: בזמנו, ההחלפה מאדום לאדום ולבן הייתה מאד שנויה במחלוקת, אבל עובדה שזה הוחלט.

דן לינק: הערה נוספת, אמרת לגבי יצרי הרכב וחזקה עליהם שהם בעד בטיחות, אני כופר בזה.

דן לינק: יצרני הרכב הם בעד מכירת חלפים וכל המרבה הרי זה משובח.

דן לינק: אף יצרן רכב לא התקין דבר שלא דרשו ממנו להתקין.

רוני אהרונוביץ: פשוט אין לך מושג על מה אתה מדבר.

אברהם פורז: לא נאה לדבר כך.

אברהם פורז: אם אני רואה בבריטניה בצרפת או בארצות הברית כלי רכב שיוצרה באותה מדינה, והיא בסטנדרט מסוים של תאורה, ופתאום אני רואה שאצלנו הלכו מעבר לזה אז אני אומר לעצמי שכנראה שבכל זאת יש פה משהו מוגזם.

אברהם פורז: אני לא מדבר על היצרן אלא על שירות התקינה באותה מדינה.

אברהם פורז: אז אנחנו צריכים לעשות תקינה יותר מחמירה מהאירופאים והאמריקניים?

אברהם פורז: זה מה שאני תוהה.

אברהם פורז: אני לא כופר בזה שיצרני הרכב רוצים להרוויח כסף.

אברהם פורז: בכל העולם המשאיות הם בלי פסים זוהרים, רק אצלנו.

רוני אהרונוביץ: רכב יפני שמיוצר בארצות לא עובר פה תקינה, ורכב אמריקאי שמיוצר בארצות הברית כן עובר פה תקינה.

רוני אהרונוביץ: תחשוב על זה ואולי תמצא היגיון.

צבי יוזנט: יש רכב בארצות הברית שמיוצר באירופה שעושים בו פנס לא סימטרי?

צבי יוזנט: יכול להיכנס רכב בעולם לאמריקה עם פנס לא סימטרי?

רוני אהרונוביץ: זה לא שייך.

צבי יוזנט: אני אומר לך שלא, למרות שזה מאושר במקום אחר.

צבי יוזנט: האמריקאים מוכרים רק עם פנסים סימטריים ולא נותנים א-סימטריים.

אברהם פורז: התקנה מאושרת.

אברהם פורז: אני רואה בשאר התקנות שרכב פרטי ומונית זה אותו דבר, מחזיר אור לאוטובוס זה אותו דבר , מה עם טרקטורון?

צבי יוזנט: באופנוע וטרקטורון גם חייבים.

חוה ראובני: 383ה.

חוה ראובני: "באופנוע וטרקטורון תהיה לוחית הזיהוי האחורית צבועה בפס אדם מחזיר אור שרוחבו.

חוה ראובני: ..

חוה ראובני: בתלת אופנוע תהיה לוחית הזיהוי האחורית צבועה כאמור בתקנת משנה (א)".

אברהם פורז: בסדר, גם טרקטורון, זה ממילא לא עובר טסט אם זה לא כך.

חוה ראובני: 383ו זה אותו דבר לגבי טרקטור ומכונה ניידת.

אברהם פורז: זה בסדר.

אברהם פורז: סימון גרור ונתמך זה גם אותו דבר כי הסימון צריך להיות תמיד תקין.

חוה ראובני: 383ט.

חוה ראובני: "תקינות סימון: הסימון לפי תקנה383א-ח יוחזק תמיד במצב נקי ולא יהיה דהוי או מטושטש, ייראה לעין עוברי דרך ולא יוסתר.

חוה ראובני: תקנה 383י אומרת ש"לא ינהג אדם רכב כאמור אלא אם הרכב מסומן כאמור בסימן זה".

אברהם פורז: זה קצת אבסורד שאי התקנה בכלל והתקנה במצב מלוכלך זה אותו קנס.

אברהם פורז: אבל זה מאושר, נעבור הלאה.

אברהם פורז: הרבה דברים מאלה צריכים להישאר רק בברירת קנס, ללא נקודות.

צבי יוזנט: הויכוח האידיאולוגי יהיה בשיטת הניקוד, עם הפרטים הטכניים נסתדר.

חוה ראובני: 397(א) גביית שכר נסיעה באוטובוס פרטי: "לא יגבה אדם ולא ירשה לאחר לגבות ולבקש שכר בעד נסיעה באוטובוס פרטי אלא לפי היתר מאת הרשות בגוף הרשיון ובהתאם לתנאיו".

אברהם פורז: 500 ₪.

חוה ראובני: 405.

חוה ראובני: נקיון אוטובוס בקו שירות: "בעל רשיון קו יבטיח את ניקיונו של כל אוטובוס המשמש בקו השירות כאמור בתקנה 441 , ויבטיח ניקיון סביר של האוטובוס בחוץ.

חוה ראובני: הוראות תקנת משנה(א) יחולו על בעל רשיון רגיל או רשיון פרטי".

אברהם פורז: אני בעד זה, אבל נניח שמישהו זרק לכלוך אז יעמידו את בעל הרשיון לדין?

חוה ראובני: הוא צריך לנקות אותו.

אברהם פורז: אחרי כל נוסע שיורד?

דוד בוקר: אחרי כל נסיעה.

חוה ראובני: תעלה לאוטובוס אחרי שקבוצת תלמידים נסעה בו לטיול השנתי ובעל הקו לא ניקה את האוטובוס.

אברהם פורז: זה מאושר.

חוה ראובני: 411.

חוה ראובני: תלבושת ותו זיהוי לעובדי הרשות: "פורטה הרשות לאחר שניתנה לבעל הרשיון הזדמנות להעיר הערותיו על תלבושת לעובדי שירות או על תווי זיהוי לנהגים וכרטיסנים, יבטיח בעל הרשיון קיום ההוראה".

אתי בנדלר: מטרת הזיהוי יותר חשובה.

אברהם פורז: 100 ₪ זה מספיק.

חוה ראובני: 418.

חוה ראובני: שיחת נהג: "נהג לא ישוחח בזמן הנסיעה עם אדם אחר לרבות עם הכרטיסן אלא אם היה הדבר דרוש באותה שעה לביצוע התפקיד".

אברהם פורז: 100 ₪ זה מספיק.

דן לינק: אין כרטיסנים יותר.

חוה ראובני: או עם אדם אחר.

לאה ורון: אם אני שואלת אותו איך נוסעים לחדרה.

חוה ראובני: אלא אם היה הדבר דרוש לצורך ביצוע תפקידו, זו שאלה בקשר לנסיעה.

דן לינק: אתם מגזימים, מדובר על נהג שלקח את החבר שלו יחד אתו וכל הנהיגה הוא לא מפסיק לדבר אתו.

דן לינק: אנחנו משדרים מסר.

אברהם פורז: זה נשאר 100 ₪.

אברהם פורז: אני כל הזמן מדבר באוטו עם חברים שלי, זה יותר בטוח?

דן לינק: זה רכב ציבורי.

חוה ראובני: 420.

חוה ראובני: "איסור מכירת כרטיסים בנסיעה"

אברהם פורז: אני מאשר מתוך ידיעה שאי אפשר לקיים את זה, ההוראה הזו לא תתקיים, ואם היא תתקיים, זמן הנסיעה יהיה כפול.

חוה ראובני: 422.

חוה ראובני: הפעלת רדיו באוטובוס שירות: "הנהג והכרטיסן לא יפעילו מקלט רדיו, מקלט טלוויזיה או מכשיר אחר המשמיע קולות או צלילים באוטובוס בקול רם, הן בנסיעות עירוניות, הן בנסיעות בינעירוניות, ועליהם להפסיק את פעולת הרמקולים".

אברהם פורז: 100 ₪.

אתי בנדלר: יש כאן שני חלקים, נניח שהמקלט מופעל, ואחד הנוסעים מבקש לסגור אותו, יש כאן הוראה שמחייבת.

דן לינק: היא מחייבת להשקיט

חוה ראובני: יש תקנת משנה(ב) "לא יכוון הנהג את מקלט הרדיו והמכשיר כאמור תוך כדי נהיגה"

אברהם פורז: 100 ₪.

חוה ראובני: 423.

חוה ראובני: "הזדהות לפני נוסע: נוהג, כרטיסן, או כל עובד שירות אחר, יציגו בפני נוסע לפי דרישתו את תו הזיהוי שסופק להם על ידי בעל הרשיון או תעודת זהות או תעודה מזהה אחרת הנושאת את תמונתו.

אברהם פורז: 500 ₪ אם הוא מסרב להציג תעודה מזהה.

חוה ראובני: 425(ב) "חובות לפני התחלת נסיעה: לא יתחיל נהג בתפקידו בקו השירות, ונהג וכרטיסן לא יכניסו נוסעים לאוטובוס, אלא אם: הציבו את מספר הקו בחזית האוטובוס ליד דלת הכניסה או מאחוריו ובזמן תאורה יאירו אותו.

חוה ראובני: יציגו את השלט המודיע על מהלך הקו ותחנת ייעודו של האוטובוס.

חוה ראובני: בדקו את תקינות פעולת הפעמון לאות עצירה בתחנה.

חוה ראובני: נוכחו לדעת כי נמצא באוטובוס ציוד מלא של עזרה ראשונה וכן שני מטפים ושני פטישים לניפוץ חלון בשעת סכנה.

חוה ראובני: דאגו לכך כי יימצאו ברשותם באוטובוס למכירת הכרטיסים הדרושים לקו השירות".

אתי בנדלר: יש דבר כזה?

חוה ראובני: אפילו לא כתוב היעד.

חוה ראובני: על קו 405 כתוב שהוא נוסע לירושלים?

דן לינק: עניין הפטישים לא מצחיק, עד שיש תאונה ואנשים לא יכולים לצאת החוצה ומתלוננים למה יש רק שניים.

דוד בוקר: הרכב לא עובר טסט בלי כל האביזרים האלה.

אברהם פורז: אז חובת הנהג לפני התחלת הנסיעה?

אברהם פורז: לבדוק אם המספר נכון, היעד הוא נכון.

חוה ראובני: הוא צריך להציג את המספר, להאיר אותו, לשים שלט המודיע על מהלך הקו, שאת זה אף פעם לא ראיתי, לבדוק אם פעמון העצירה עובד.

אברהם פורז: בסדר, 250 ₪, אי אפשר להגיד שאין לכם חוש הומור.

חוה ראובני: 427.

חוה ראובני: "הכרזת תחנות: נהג או כרטיסן יכריזו את שמה של כל תחנה.

חוה ראובני: .."

אברהם פורז: אני לא מאשר את התקנה, תעמידו לדין מי שלא מכריז את התקנה.

אברהם פורז: אם החברה, מטעמים של שירות ציבורי רוצה להכריז על התחנות ורוצה להודיע שיש דיוטי פרי, זה משהו אחר שלא שייך למה שמחייבים תקנות התחבורה.

חוה ראובני: לכן נתנו את הקנס המינימלי.

אברהם פורז: לא צריך להיות שום קנס.

אברהם פורז: תגישו בקשות לבתי המשפט.

חוה ראובני: 428.

חוה ראובני: עצירה בתחנות: "(א) לא יעצור נהג האוטובוס אלא בתחנות שצוינו ברשיון קו השירות, אולם מותר לנהג אוטובוס לעצור במקום שבו עצירת רכב מותרת כדי לאפשר למבקר כרטיסים לעלות או לרדת מהאוטובוס, גם מחוץ לתחנות שצוינו ברשיון קו השירות".

אברהם פורז: 250 ₪.

חוה ראובני: יש המשך: "(ג) בתחנות שלא צוינו כתחנות מיוחדות יעצור נהג אוטובוס אם אדם ממתין בתחנה, זולת אם אין באוטובוס מקום פנוי".

לאה ורון: מה זה תחנה מיוחדת?

צבי יוזנט: לתלמידים לנכים.

חוה ראובני: "(ד) נהג אוטובוס לא יעמיד את האוטובוס בתחנה יותר מהזמן הדרוש להורדת נוסעים באותה תחנה או להעלאת הנוסעים בתחנה אלא אם הותר הדבר ברשיון הקו".

אברהם פורז: מאושר.

חוה ראובני: 429.

חוה ראובני: כניסה ויציאה מתחנה: "נהג אוטובוס – לא יניע את רכבו אלא לאחר שהפעיל את מחוון הכיוון השמאלי ולאחר שנוכח כי הוא יכול להיכנס למסלול התנועה ללא סיכון והפרעה לתנועה.

חוה ראובני: ידאג כי שום מחוון כיוון לא יפעל לאחר שהאוטובוס נעצר בתחנה"

אברהם פורז: דברנו על זה בנושא אחר.

אברהם פורז: אנחנו צריכים למנוע את התופעה שהאוטובוס לא נכנס לתחנה גם כשהיא פנויה וחוסם נתיב כי הוא יודע שברגע שהוא ייכנס הוא לא יוכל לצאת, כי לא נותנים לו להשתלב.

חוה ראובני: הבעיה שלי כנהגת, זה ברגע שאני רואה אוטובוס בתחנה אני עוצרת כי אני יודעת שהוא יתפרץ בלי להסתכל בכלל.

אברהם פורז: הנהגים הישראלים לא נותנים להשתלב בתנועה לאף אחד.

אברהם פורז: האוטובוס, כתוצאה מזה, בהרבה מאד מקרים, פשוט נעמד באמצע הכביש, כי הוא לא רוצה אחר כך להיתקע בתחנה.

אברהם פורז: זה יוצר אחריו פקק עד שהוא גומר, ואז הוא ממשיך.

אברהם פורז: לא אכפת לי לומר שבעל רכב שרואה אוטובוס שעומד לצאת ייתן לו זכות קדימה.

אברהם פורז: אז ניצור את הנורמה הראויה.

אברהם פורז: מה קורה עם הדבר הזה?

חוה ראובני: צריך לשאול את ישעיהו רונן.

אברהם פורז: אני יודע שיגידו שכתוצאה מזה, נהג האוטובוס מתפרץ מבלי לאותת, אבל לדעתי אפשר ליצור גם סיטואציה כזו שזכות היציאה תהיה לו אחרי שהפעיל את המחוון 10 שניות, או שאפשר למצוא משהו דומה.

אברהם פורז: בעיני, חלק מעבירות הבריונות, שלכאורה לא קשורות לתאונות דרכים, זה תרבות נהיגה שבסוף מביאה לתאונות.

אברהם פורז: זאת אומרת שהנהיגה המתחשבת הזהירה האדיבה והלא אגרסיבית, בסוף מאד משתלמת.

אברהם פורז: יש בעיה שכשנהג, חומסים אותו בכביש ובכל פעם פוגעים בזכות הדרך שלו, הוא מתחיל להתנהג באופן בריוני, הוא פשוט מתחיל להילחם.

אברהם פורז: זה טבע אנושי.

חוה ראובני: יש מי שפתח את הדרשה בפרשת השבוע "כי תצא", שהפסוק הראשון שלה היא "כי תצא למלחמה עם אויבך" ואמר, זהו הנהג הישראלי.

חוה ראובני: תקנה 429 מאושרת?

אברהם פורז: מאושר, אבל אני מבקש לטפל בזה.

חוה ראובני: 435.

חוה ראובני: "אות נסיעה על ידי הכרטיסן: הכרטיסן ייתן את אות הנסיעה לנהג לאחר שנקט אמצעי זהירות כאמור לתקנה 436, לרבות סגירת הדלתות שבהשגחתו...".

אברהם פורז: 100 ₪, אין היום כרטיסנים.

חוה ראובני: 436.

חוה ראובני: "בטחון נוסעים: לפני הסעת האוטובוס ינקטו הנהג והכרטיסן אמצעי זהירות הסבירים להבטחת בטחונו של הנוסע בכניסתו לאוטובוס או ביציאתו ממנו.

חוה ראובני: .."

אברהם פורז: מאושר.

חוה ראובני: 437.

חוה ראובני: "מניעת יציאת נוסע בזמן נסיעה: הנהג והכרטיסן לא ירשו לנוסע לצאת אל האוטובוס ולהיכנס אליו – בשעה שהאוטובוס נע, אלא אם כן לא הייתה להם אפשרות למונעו" על זה הצענו 500 ₪.

חוה ראובני: בשעה האוטובוס עומד שלא בתחנתו אלא אם יש הכרח בכך והדבר ניתן להיעשות ללא סיכון.

חוה ראובני: פיצלנו את הסעיפים, יש שתי הוראות שונות שעל אחת הצענו 500 ₪ קנס ועל השניה 250 ₪.

אברהם פורז: ממתי נהג פותח את הדלת תוך כדי נסיעה?

אברהם פורז: ושלא בתחנה 100 ₪, אם הוא רוצה לפתוח לקשיש?

צבי יוזנט: בשם הרחמנות 100 ₪.

חוה ראובני: 438.

חוה ראובני: "הנעת אוטובוס: לא יניע הנהג את האוטובוס אלא לאחר – סגירת הדלתות שסגירתן מוטלת עליו קבלת האות לכך מהכרטיסן, אם יש כרטיסן.

אברהם פורז: 100 ₪.

חוה ראובני: 439.

חוה ראובני: פתיחת דלתות וסגירתן: "לא יפתחו הנהג והכרטיסן את דלתות האוטובוס בזמן הנסיעה.

חוה ראובני: לא יפתחו הנהג והכרטיסן את דלתות האוטובוס כשהוא נעצר בתחנה, אלא אם נוכחו כי פתיחת הדלתות לא תפגע בנוסעים, או לאחר שהזהירו שהם עומדים לפתוח את הדלתות.

חוה ראובני: לא יסגרו הנהג והכרטיסן את הדלתות שנפתחו אלא לאחר שהנוסעים סיימו לצאת מן האוטובוס באופן שסגירת הדלתות לא תפגע בנוסעים".

אברהם פורז: מאושר.

חוה ראובני: 440.

חוה ראובני: הארת האוטובוס: "נהג או הכרטיסן יאירו את תוכו של האוטובוס בזמן תאורה".

אברהם פורז: בסדר.

חוה ראובני: 441.

חוה ראובני: ניקיון האוטובוס על ידי הנהג: "נהג הנוסע בקו שצוין ברשיון כבין עירוני יבטיח ניקיון סביר של פנים האוטובוס ונקיון מלא של המושבים ושל השמשות הקדמיות והאחוריות לפני שהתחיל בנסיעה מתחנת המוצא או מהתחנה הסופית של סוף הקו"

אברהם פורז: מה ההבדל בין התקנה הזו לקודמת?

חוה ראובני: הקודם היה בעל ההרשאה על הקו, וזה הנהג, אבל זה אותו גובה קנס.

אברהם פורז: אני בעד אבל לדעתי הוא לא יכול לעמוד בזה.

חוה ראובני: כאן מדובר על בינעירוני ולא על עירוני.

אברהם פורז: נניח שנסע לעפולה ועכשיו הוא חוזר לתל-אביב, את רוצה שיטאטא את האוטובוס?

צבי יוזנט: מדובר על שקיות ודברים גדולים.

אברהם פורז: אני מאשר את זה בהנחה שיהיה קשה לעשות אבל אני לא יכול להגיד משהו נגד שמירת ניקיון.

חוה ראובני: 443.

חוה ראובני: יציאת נהג רק מאוטובוס ריק: "לא יעזוב נהג את האוטובוס בהגיעו לתחנת הייעוד אלא לאחר שכל הנוסעים יצאו מן האוטובוס".

אברהם פורז: ואם הוא צריך לרדת ולרשום את השעה שהוא יצא.

דן לינק: אז הוא לא עזב את האוטובוס, האוטובוס בהשגחתו.

אברהם פורז: בסדר.

חוה ראובני: 448.

חוה ראובני: כניסת נוסעים ויציאתם: "לא ייכנס אדם לאוטובוס ולא ייצא ממנו אלא בדלתות המיועדות לכניסה וליציאה לפי העניין, פרט אם הרשה הנהג והכרטיסן כניסה ויציאה של כאמור"

אברהם פורז: כמו למשל מהחלונות?

חוה ראובני: " לא ייכנס נוסע לאוטובוס אלא לפי תורו".

אברהם פורז: על זה 500 ₪, בכלל צריך לחוקק חוק בכנסת שיהיה קנס למי שגונב את התור בכל מקום.

חוה ראובני: זו בדיוק הסיבה לשאלה מה עושים במדינות המתוקנות, באנגליה לא היית צריך לכתוב תקנה כזו.

יפעת רווה: בשביל לאכוף את זה יהיה יותר סיכוי אם הקנס יהיה נמוך יותר.

אברהם פורז: את צודקת.

אברהם פורז: 250 ₪.

חוה ראובני: 452.

חוה ראובני: שיחה עם הנהג והפרעה לו: "לא ישוחח אדם עם נהג האוטובוס בזמן הנסיעה, אלא לשם בירור שאלות הקשורות בנסיעה שהיה הכרח בהן באותה שעה.

חוה ראובני: הנוסע בעמידה לא יפריע לנהג לראות את הדרך לפניו ולצדדיו.

חוה ראובני: לא יפריע נוסע לכל אדם המורשה לכך מלמלא את תפקידיו באוטובוס".

דוד בוקר: כבר דברנו על זה.

חוה ראובני: דברנו על נהג שמשוחח, עכשיו מדובר על בן אדם שאסור לו לדבר עם הנהג.

אברהם פורז: 100 ₪.

חוה ראובני: 453.

חוה ראובני: הוצאת חלק גוף מהחלון: "לא יוציא אדם כל חלק של גופו מבעד לחלון האוטובוס בזמן יציאה.

מיכה גולד: צריך לתת פה קנס של יותר מ- 250 ₪.

אברהם פורז: מאושר 250 ₪.

חוה ראובני: 456.

חוה ראובני: לכלוך האוטובוס: "לא יירק אדם באוטובוס.

חוה ראובני: לא ילכלך אדם את האוטובוס ולא ישליך בו פסולת, אלא במקום שהותקן לצורך זה באוטובוס, אם הותקן".

אברהם פורז: היה פעם שלט "לא לעשן, לא לירוק, ולא לפצח גרעינים".

צבי יוזנט: אחרי שקוראים את זה זו סיבה טובה לא לנסוע באוטובוס.

אברהם פורז: אושר.

חוה ראובני: 458.

חוה ראובני: השלכת חפצים מאוטובוס:

חוה ראובני: " לא יזרוק אדם אל מחוץ לאוטובוס כל חפץ אם הדבר עלול לגרום רוגז, נזק או סכנה לאדם ולרכוש"

אברהם פורז: 500 ₪.

אתי בנדלר: אני מבקשת שכשאתם עושים רוויזיה תתקנו גם את תקנה 458 "לא יזרוק אדם אל מחוץ לאוטובוס כל חפץ" למה זה צריך להיות אסור רק אם זה עלול לגרום רוגז נזק או סכנה.

חוה ראובני: למשל, סיגריה מותר לזרוק בכביש רק אם אין שם יער.

חוה ראובני: 459.

חוה ראובני: הגבלות כניסה לאוטובוס: "לא ייכנס לאוטובוס אדם כאמור בתקנה 461, לא יכניס לאוטובוס ולא ישים בו חפץ מטען או דבר כלשהו, כאמור בתקנות 462 עד 466".

חוה ראובני: אני לא מבינה למה זה חוזר על עצמו?

שולמית שמעון: בתקנה 461 זה "לא ירשה נהג" וכאן זה הנוסע "לא ייכנס אדם".

חוה ראובני: בתקנות הבאות יש אנשים שלנהג מותר לאסור על כניסתם לאוטובוס ומטען שמותר לנהג למנוע ממנו להיכנס לאוטובוס.

חוה ראובני: כאן אומרים שאדם כזה שמותר לו למנוע את כניסתו, הוא בעצמו מלכתחילה שלא ייכנס.

אתי בנדלר: בתקנה 461 מדובר על אדם שהוא מופרע בעליל- - -

חוה ראובני: זה בוטל באחת הישיבות הקודמות.

חוה ראובני: 461.

חוה ראובני: אנשים שאין להסיעם: "לא ירשו נהג והכרטיסן להיכנס לאוטובוס לכל אדם – שלבושו עשוי לזהם או להשחית את בגדי הנוסעים האחרים או את ריפודי האוטובוס, ובפרט שבגדיו מלוכלכים בצבעים, בשמנים או בפיח".

אברהם פורז: אני בעד זה.

חוה ראובני: בהמשך, אסור לאנשים לעלות בעירום, במצב של שכרות או שהוא מעשן סגריה או מקטרת, שהוא נועל לרגליו מתקן המשמש להחלקה או לגלישה.

אברהם פורז: בסדר.

אברהם פורז: 462.

אברהם פורז: בעלי חיים: "לא יסיע נהג באוטובוס ולא ירשו הנהג והכרטיסן להכניס אליו בעלי חיים, אלא אם גודלם מאפשר להניחם על ברכי הנוסע או להחזיקם בידיו, ובלבד שהכלבים המוסעים כאמור יישאו זמם על פיהם ויהיו קשורים ברצועה ובעלי חיים אחרים יהיו מצויים בתוך תיבה או סל באופן המונע אפשרות של פגיעה או הטרדה לנוסעים.

אברהם פורז: הוראות תקנה משנה (א) לא יחולו על הסעת כלב של עיוור".

אברהם פורז: למה חייבים על הברכיים?

אברהם פורז: מה עם כלב רועה גרמני?

אברהם פורז: הוא לא יכול לנסוע באוטובוס?

אברהם פורז: מישהו שמן לא יכול לעלות לאוטובוס?

אברהם פורז: זו תקנה אבסורדית.

אברהם פורז: הנהג יעבור עבירה אם הוא מעלה אותו?

חוה ראובני: אסור לו להעלות אותו.

אברהם פורז: זאת אומרת שאדם בעל כלב זאב לא יכול לנסוע באוטובוס?

מיכה גולד: יש אנשים שמפחדים מכלבים וזה מקום ציבורי.

אברהם פורז: אני מאשר את זה, למרות שזה לא הגיוני.

אברהם פורז: 100 ₪.

אברהם פורז: זה יוצא שמישהו שיש לו כלב זאב והוא לא בעל אמצעים ואין לו מכונית, לא יכול לקחת את הכלב שלו לוטרינר.

חוה ראובני: אז אפשר לפצל את זה.

אתי בנדלר: אז תפצלו את זה, בלי זמן תעשו 250 ₪ והשאר 100 ₪.

חוה ראובני: 463.

חוה ראובני: הובלת מטען וכדומה באוטובוס: "לא יסיע נהג באוטובוס, ולא ירשו הנהג והכרטיסן להכניס אליו, אלא לפי היתר מאת הרשות – דברים או מטען בגודל או בצורה או מסוג שיש בהם כדי לגרום הפרעה או נזק לנוסעים דבר העלול ללכלך דבר העלול לפגוע באדם או בלבושו או המפיץ ריחות רעים.

חוה ראובני: גופת אדם או גופת בהמה או חיה"

אברהם פורז: אולי תתקנו את התקנה הזו עם הגופה?

אברהם פורז: אני לא מאשר כלום.

לאה ורון: תקנה 463 לא מאושרת.

חוה ראובני: מה עם השאר, יש גם מטען , למשל אדם שרוצה לעלות עם דלי צבע בלי מכסה.

צבי יוזנט: אפשר לפצל?

אברהם פורז: תורידו את העניין של הגופה הצידה.

יפעת רווה: זה נראה יותר גרוע, "למעט גופת אדם".

אתי בנדלר: על גופה תגישו כתב אישום.

יפעת רווה: יש גם גופת חיה בסעיף (3), את לא רוצה לאשר גופה של חיה.

אברהם פורז: מה עם תרנגולת שחוטה?

אברהם פורז: דגים מתים?

אברהם פורז: אני לא מאשר שום קנס, תעמידו אותו לדין פלילי.

אתי בנדלר: תרשמי הודעה לעיתונות, יו"ר הוועדה החליט לא לאשר קנס בשל הסעת גופה באוטובוס.

חוה ראובני: מה עם (1) ו- (2) על חומרים מלכלכים?

אתי בנדלר: ו- (2) כן מאושרים.

חוה ראובני: 464.

חוה ראובני: מקום של מזוודות : "לא ירשו הנהג והכרטיסן להעמיד באוטובוס מזוודה או מטען אחר אלא במקום ובצורה שלא יפריעו לנוסעים, לנהג ולכרטיסן, ובייחוד לנוסעים בכניסה לאוטובוס וביציאה ממנו".

אברהם פורז: מאושר.

חוה ראובני: 478 (א)(3) או (4).

חוה ראובני: מקלט טלוויזיה ברכב: "ברכב בו מותקן מקלט טלוויזיה, יותקן המכשיר כך – (3)שלא יפריע כניסת הנוסעים לרכב ואת היציאה ממנו (4)שהמרקע לא ייראה למי שנמצא מחוץ לרכב.

חוה ראובני: " שהנהג מהאוטו ליד לא יסתכל בטלוויזיה שבתוך האוטובוס.

צבי יוזנט: אין תקנה שאוסרת שהנהג לא יראה טלוויזיה.

חוה ראובני: זו הזמנה לדין.

אברהם פורז: בסדר, זה מאושר.

חוה ראובני: פנסים ונורות נוספים: "באוטובוס יותקנו פנסים להארת פנים האוטובוס והמדרגות.

אברהם פורז: בסדר.

חוה ראובני: עכשיו אנחנו עוברים למוניות.

חוה ראובני: 488.

חוה ראובני: החזרת רשיון שפקע: " פקע רשיון או בוטל, חייב בעלו לחזירו לרשות תוך שבעה ימים מיום פקיעתו".

אברהם פורז: 250 ₪ לפחות אם לא יותר, נעשה את זה 750₪, כדי למנוע מהחאפרים לעבוד.

חוה ראובני: 492.

חוה ראובני: רשיון נסיעה מיוחדת:" מונית שניתן עליה רשיון לנסיעה מיוחדת, מותר להסיע בה – נסיעה מיוחדת נסיעת שירות ובלבד שהנסיעה האמורה מתבצעת במסגרת תאגיד שהרשות נתנה לו רשיון לגבי אותו קו שירות ושיש בידי נהג המונית אישור בכתב על הנסיעה האמורה מאת התאגיד כאמור.

חוה ראובני: נסיעת סיור של תיירים בכל שטח המדינה לפי אישור בכתב של משרד התיירות ובהתאם לתנאי האישור.

אברהם פורז: נשאיר את זה 250 ₪.

חוה ראובני: 493.

חוה ראובני: רשיון לנסיעת שירות: "מונית שניתן עליה רשיון לנסיעת שירות, מותר להסיע בה – נסיעת שירות בקו השירות ברשיון ההסעה.

חוה ראובני: נסיעת שירות בקו שירות שלא צוין ברשיון ההסעה ובלבד שהנסיעה האמורה מתבצעת במסגרת תאגיד בעל רשיון שירות בר-תוקף שניתן לו לפי תקנה 495 לגבי קו השירות האמור.

חוה ראובני: נסיעה מיוחדת נסיעת סיור כאמור בתקנה 492 (3)".

חוה ראובני: 494.

חוה ראובני: הפעלת רשיון שירות: "לא יפעיל אדם קו שירות אלא לפי רשיון שירות ובהתאם לתנאיו"

אברהם פורז: 1000 ₪ קנס.

חוה ראובני: ישנה בעיה משפטית ביחס לתקנה 493 ו- 494, אני מבקשת לשנות ב- 493, זו תקנה היא בעצם הצד השני של המטבע של תקנה 494.

חוה ראובני: זו מונית שניתן עליה רשיון לנסיעת שירות, מה מותר לנסוע בה.

חוה ראובני: זה למעשה הצד השני של המטבע של 494.

אברהם פורז: למונית שירות אסור לעשות ספיישלים?

חוה ראובני: מותר לה.

אברהם פורז: אז מה העבירה?

דן לינק: מדובר על מונית שיש לה רשיון לקו שירות מסוים.

דן לינק: כתוב שאם היא חלק מתאגיד שניתן לו, למשל חברת מוניות כללית שניתנה לה הרשות לנוסע בקו אחר, אז זאת לא תהיה עבירה אם היא תיסע לפי מה שניתן לה במקור.

אברהם פורז: 250 ₪ זה נראה סביר.

חוה ראובני: אבל נתנו ל- 494 קנס של 1000 ₪, וזה הצד השני של אותו מטבע, המעשה שהנהג עשה יכול להיכנס בשניהם.

חוה ראובני: דברנו על זה שהעבירה היא בתקנה 494 "לא יפעיל אדם קו שירות אלא לפי רשיון שירות ובהתאם לתנאיו", אם הוא עובר על 493, אז ממילא הוא עובר על 494 ולכן 493 בכלל לא צריך להיות בצו.

חוה ראובני: זה בכלל לא נוסח כעבירה.

צבי יוזנט: אז נמחק את 493 ובזה נפתרה הבעיה.

חוה ראובני: זה יכול לחול גם על 492.

אברהם פורז: אז גם 492 נמחק.

חוה ראובני: 500.

חוה ראובני: לוחיות זיהוי במונית:" בעל מונית חייב להתקין בתוך המונית לוחית קבועה בתוך המונית בחלק העליון של העמוד שבין הדלתות בצד ימין בה יצוין מספר רשיון המונית וכן שם בעל המונית" אחר כך יש תאור של סוג האותיות, צבע גובה וכו'.

חוה ראובני: מלבד זה עליו לשים "מתקן בחלק העליון שבין הדלתות מצד שמאל עליו יותקן כרטיס ובו יצוין שמו של הנוהג במונית באותיות עבריות ולטניות" רקע הכרטיס וכו'.

חוה ראובני: "לא ינהג אדם מונית שעליהם לא הותקנו לוחיות אלה".

אברהם פורז: 500 ₪.

חווה ראובני: 504.

חווה ראובני: התנהגות נהג מונית : "נהג מונית יעזור לנוסע במידת הצורך, בהיכנסו למונית ובצאתו ממנה, בהטענת מטענו ופריקתו.

חווה ראובני: מבלי לגרוע מאמור בתקנת משנה (א) יחולו הוראות התקנות"...

חווה ראובני: ופה יש הפניה לכל תקנות האוטובוסים שדברנו עליהם.

יפעת רווה: יש לי הערה, בתקנה 500 צריך לקחת בחשבון שכתוב באותיות עבריות ולטיניות, ומשרד התחבורה צריך לשקול להכניס גם את השפה הערבית שהיא שפה רשמית במדינת ישראל.

אברהם פורז: אבל אז צריך לכתוב גם ברוסית.

יפעת רווה: אבל ערבית זו שפה רשמית בישראל.

אתי בנדלר: זה מעוגן בתקנות, ההערה שלך חשובה והיא נרשמה בפרוטוקול, אבל בפועל צריך לפנות למשרד התחבורה שיפעל בנדון.

אברהם פורז: זו אמנם שפה רשמית אבל באופן מעשי זה לא חיוני.

אברהם פורז: אני מניח שמוניות שעובדות עם המגזר הערבי כתובות בערבית ולא בעברית.

אברהם פורז: התקנה מאושרת.

חווה ראובני: 506.

חווה ראובני: סלי אשפה במונית: "במונית יימצאו בכל עת סלי אשפה מסוג שאשרה רשות הרישוי, אחד ליד מושב הנהג והשני ליד המושב האחורי".

אברהם פורז: 100 ₪ מספיק לזה.

חווה ראובני: 507.

חווה ראובני: סימון מונית: "לא יסיע אדם נוסע במונית ולא יפעילה אלא אם כן היא מסומנת בסימני היכר כמפורט בתוספת הרביעית, או כפי שקבעה רשות הרישוי בהודעה ברשומה.

חווה ראובני: סימני ההיכר של המונית ואופן התקנתם מפורטים במפרט הטכני של סימני ההיכר למוניות המופקד במשרד המפקח על התעבורה בירושלים..."

אברהם פורז: זו מונית מאושרת שלא מופיעה כמפרט, או חאפער?

רוני אהרונוביץ: במונית, בכל מדינה נאורה בעולם, יש סימון שאתה רואה מרחוק אם היא תפוסה או פנויה.

רוני אהרונוביץ: בארץ אין.

רוני אהרונוביץ: יש להם "כובע" אין שום בעיה לעשות תקנה שהכובע יהיה מואר או כבוי.

אברהם פורז: אתה צודק.

צבי יוזנט: ומה יהיה ביום?

רוני אהרונוביץ: גם ביום אתה יכול לראות את זה.

אברהם פורז: יש עניין שידעו ם המונית פנויה או תפוסה.

רחל אביב: מה שיש בכובע הירוק אדום, האדום מור להיות התראה של מפגע.

רחל אביב: כל עוד זה קיים, אי אפר לתת לו תפקיד אחר.

אברהם פורז: אם המונית נוסעת בלילה והיא תפוסה, האינפורמציה שהיא מונית לא מעניינת אף אחד.

לאה ורון: אבל היא אומרת שתפקיד הכובע הוא ביטחוני.

אברהם פורז: אני לא מדבר על החצי השני של האזעקה, אני מדבר על עצם השלט של המונית.

רחל אביב: נניח שמונית תפוסה, לשיטתך צריך לכבות את התאורה לגמרי מפני שזה לא רלוונטי.

רחל אביב: משמעות האור שבכל זאת קיים, לא הצהוב, הירוק או האדום, זה שהנהג יכול לאותת על מצוקה דווקא בגלל שהיא תפוסה.

אברהם פורז: אם יש לי שני פנסים, אחד למצוקה ואחד כללי, נניח שהמצוקה יידלק בעת חירום, השני, הכללי, ידלק אם המונית פנויה, אם היא תפוסה הוא יהיה כבוי.

רחל אביב: לדבר הזה היה פתרון שהיה לו שילוט מואר על גב המונה.

אברהם פורז: אבל אין היום מונה, לא רואים אותו יותר.

רחל אביב: אז יכול להיות שצריך לחשוב על מערכת אחרת אבל לא לנתק את האור הבטיחותי.

אברהם פורז: עם מי צריך לדבר על זה?

צבי יוזנט: עם אלכס, הוא אחראי על תחבורה ציבורית.

אברהם פורז: אני מבקש שתכתבי לו מכתב.

אתי בנדלר: יש תקנה אחרת שמחייבת נהג מונית לא לברר אם לקחת אותי, מה שקורה זה שהוא עוצר, שואל לאן ואז הוא מחליט אם כדאי לו או לא כדאי לו.

אתי בנדלר: ברגע שאני אדע שהוא פנוי אז אני אדע גם למה הוא שואל אותי.

אברהם פורז: לדעתי הוא צודק לחלוטין, ונתקלתי בזה בהרבה מקומות בעולם, שכשהמונית תפוסה, הן עוברות ואתה לא מרים את היד ומאותת לה באופן היסטרי.

אתי בנדלר: ולעומת זאת אם הוא פנוי עליו למלא את תפקידו.

אברהם פורז: אז אנחנו נכתוב כאמור מכתב בנדון למר אלכס לנגר.

חווה ראובני: 507 מאושר?

אברהם פורז: פנס המצוקה צריך להישאר, את מדברת על מונית שהיא חוקית אבל לא מסומנת?

אברהם פורז: 250 ₪ יספיק.

חווה ראובני: אנחנו עוברים להסדרים לגבי נמל התעופה בן גוריון.

חווה ראובני: 516.

חווה ראובני: רשיון שירות בנתב"ג: (ב)"לא יסיע אדם ולא ירשה לאחר להסיע מהנמל נוסעים במונית בנסיעת שירות או בנסיעה מיוחדת אלא לפי רשיון שנתנה לו הרשות ובהתאם לתנאיו וכן בהתאם לכללים ולתנאי ההיתר או האישור שניתנו לו לפי הכללים.

חווה ראובני: לא יעמיד אדם, לא יחנה ולא ירשה לאחר להעמיד או להחנות רכב, אלא בהתאם לכללים" הכללים, אגב, הם אלו כללי רשות שדות התעופה, הסעת נוסעים בנמל התעופה בן גוריון.

אברהם פורז: רשות שדות התעופה עשתה מכרז נתנה לאיזה חברה שגובה כסף, ולא מוכנה עכשיו לקבל היתר, זה רק גורם לזה שיש הפקעת מחיר במחיר שאתה יוצא מהשדה.

אברהם פורז: אתה יודע שאותה חברה שזכתה שם, מוניות הדר, מסיעה אותך מתל-אביב לשדה ב- 45 ₪ ומהשדה לתל-אביב ב- 90 ₪.

אברהם פורז: זאת מפני שלכיוון אחד, מהשדה החוצה יש להם מונופול, ופנימה אין להם והוא מתחרה עם אחרים.

אברהם פורז: אני לא יודע מה רשות שדות התעופה מקבלת מהם.

דוד בוקר: היא מקבלת מעשר.

דוד בוקר: נדמה לי כעשרה ₪ על כל רכב.

דוד בוקר: כל יציאה של מונית שהסדרן מוציא מהשדה מלווה בקבלה והוא חייב לתת את הקבלה ביציאה, ויש על זה מעשר.

אתי בנדלר: האם כללי רשות שדות התעופה הסעת נוסעים במוניות בנמל תעופה בן גוריון מאושרות על ידי ועדה כלשהי של הכנסת?

מוטי פלדמן: השטח הוא של רשות שדות התעופה והיא יכולה לתקן תקנות בשטח שלה.

אתי בנדלר: היא יכולה לתקן תקנות אבל מדוע ועדת הכלכלה צריכה לאשר את זה?

אברהם פורז: כרגע אני לא מאשר את התקנה הזו, אני אקיים על זה דיון בהמשך.

אברהם פורז: אני רוצה לדעת האם אין פה מיסוי של הנוסעים במוניות.

אברהם פורז: אם הרשות רוצה לקבוע הסדר, אני רוצה לדעת הם אני שיוצא כל פעם משדה התעופה ומשלם 80 ₪, כשאני יודע שבכיוון ההפוך זה חצי מזה, מה קורה עם זה.

אברהם פורז: לא שמענו את כולם, אנחנו לא יודעים את כל העובדות ואנחנו צריכים לבדוק את זה לכן נקיים על זה דיון.

צבי יוזנט: מה עם תקנה517 איסור שידול במוניות נתב"ג?

אברהם פורז: אני כרגע לא מאשר את שתי התקנות.

אתי בנדלר: אני מבקשת שלקראת דיון כזה שיתקיים, תבדקו גם את ההיבטים של קביעה של עבירות תעבורה, אי קיום כללים של רשות שדות התעופה, אני לא בטוחה שזה נבדק קודם ושהדבר תקין.

חווה ראובני: תקנה 569 מתייחסת לתקנה 568, לכן אקרא גם אותה: 568.

חווה ראובני: "לא ינהג אדם רכב הרשום בארץ מוצאו ושאינו רשום לפי הפקודה.

חווה ראובני: .." רכב שנכנס לארץ עם רישוי זר לאופן זמני, כל עוד הרשיון הזר שלו בתוקף הוא לא חייב רישוי ישראלי, מכירים ברישוי הזר.

חווה ראובני: "... אלא אם פוטר מחובת רישום ורשיון רכב לפי הוראות חלק זה, ונתקיימו כל אלה: ברשותו תעודה לגבי אותו רכב וכן תווית מיסים.

חווה ראובני: בעלו או מי שעל שמו תווית המיסים או בן זוגו נוהגים ברכב ו נמצאים בתוכו, זולת אם הוכח צידוק סביר להעדרם או אם הנסיעה היא לשם תיקון הרכב.

חווה ראובני: נתקיימו הוראות פקודת הביטוח"

צבי יוזנט: אנחנו מאשרים 12 חודשים לנסוע ברכב , אז אם אין לו ניירות, והוא לא יכול להציג את הניירות מחו"ל, אז 100 ₪ זה כלום.

חווה ראובני: על תקנה 568 זה הזמנה לדין.

חווה ראובני: תקנה 569, מדברת על להראות את הניירות.

חווה ראובני: כמו תקנה 9(א).

צבי יוזנט: ואם אין לו?

חווה ראובני: אז אפשר להביא אותו לדין.

אברהם פורז: 250 ₪.

אברהם פורז: גם בתקנה הבאה נעשה 250 ₪.

לאה ורון: לתקנה 570 נקבע גם 250 ₪.

חווה ראובני: מה עם תקנה 9

שולמית שמעון: תקנה 9(א) זו אותה תקנה של הצגת מסמכים.

אתי בנדלר: זה לא אותו דבר מפני שכאן מדובר על רכב הרשום בארץ.

אברהם פורז: מישהו שבא מחו"ל צריך להיות עם המסמכים אתו, זה שונה לגמרי.

אתי בנדלר: הוא לא רשום בארץ, קשה יותר לאתר את פרטיו.

שולמית שמעון: הנקודה היא שבשני המקרים כשהוא נוהג ללא המסמכים הוא מובא לדין, כשהוא מקבל דו"ח הזמנה לדין והוא מציג את המסמכים שלו, אנחנו עושים הסבה ל- 9(א) או לתקנה הספציפית הזו.

אברהם פורז: אז תתנו 250 ₪ לתייר הזה שהחליט לבוא לארץ עם מכונית זרה ולא מחזיק את המסמכים עליו.

אברהם פורז: אם הוא שכח אותם, שישלם 250 ₪, פעם אחת נעשה אפליה לטובה לישראלים.

חווה ראובני: לגבי העמוד האחרון, למעשה לא צריך לדון בו.

חווה ראובני: כי עמוד האחרון מכיל רק לגבי הרשויות המקומיות , תקנות התעבורה שמבוצעות באמצעות חוקי עזר, זה למעשה אומר את זה.

חווה ראובני: יש תקנות תעבורה שנאכפות על ידי המשטרה ועוד תקנות תעבורה.

חווה ראובני: יש כאלה שנאכפות על ידי העירייה דרך חוקי עזר.

אברהם פורז: מה זאת אומרת דרך חוקי עזר?

חווה ראובני: רחל תסביר את זה טוב ממני.

רחל אביב: יש מערכת חוקי עזר שהותקנה מכוח סעיפים 70 ו- 77 בפקודת התעבורה, 250, 251 בפקודת העיריות.

רחל אביב: יש רשימת עבירות שמופיעה בתוך חוקי העזר.

רחל אביב: האכיפה נחלקת ין אכיפה שמתבצעת על ידי המשטרה לפי תקנות תעבורה, לבין אכיפה שמתבצעת בדרך כלל בתוך תחומי הרשויות המקומיות על ידי פקחים שהוסמכו לכך.

רחל אביב: חלק ג' של הצו, הגדיר, כמו שהגדיר בחלק א', מה שעשינו עד עכשיו, את כל העבירות שנאכפות על ידי המשטרה, אותו דבר נעשה לגבי עבירות שנאכפות על ידי הרשויות המקומיות, מכוח זה שהן מפורטות בחוקי העזר.

רחל אביב: זה לא מכסה את כל העבירות שהרשויות המקומיות אוכפות, אבל זה מה שיש כרגע בצד.

חווה ראובני: הכוונה כמובן שרמות הקנס יהיו זהות, איפה ששיננו את 72 שדנו בו לפני שתי ישיבות, ברור שנצטרך לשנות את זה כאן כדי שתהיה התאמה.

אברהם פורז: אנחנו חייבים לאשר את זה כדי לאפשר אכיפה לרשות המקומית.

אברהם פורז: אם אנחנו לא מאשרים את זה הרשות המקומית לא יכולה לאכוף את זה?

רחל אביב: אם לא מאשרים את זה אז יש שתי אפשרויות, אפשרות אחת שתשארנה עבירות שקבועות בחוקי העזר ונאכפות על ידי הרשות המקומית כעבירות לא שלימות בגלל שתחסר דרגת הקנס, ולא יהיה סכום.

רחל אביב: אפשרות שניה, שיווצר מצב של חוסר התאמה.

רחל אביב: נניח בדוגמא של חניה על מדרכה, שמשטרה אוכפת אותה ב- 250 ₪ והעירייה תצטרך לאכוף אותה במשהו אחר.

אברהם פורז: יש תקנות תעבורה, בתקנות התעבורה מצדן, יש ברירת קנס.

אברהם פורז: זה משנה מי רשם את הדו"ח?

אברהם פורז: נניח שרשם שוטר או פקח של העירייה, מה השוני?

יפעת רווה: אם זה מכוח פקודת התעבורה, רק השוטר יכול לרשום דו"ח בשביל שתהיה לפקח סמכות לרשום דו"ח צריך שיהיה לו חוק עזר שאומר את אותו הדבר.

יפעת רווה: למשל איסור חניה על מדרכה, ברגע שזה רק בצו התעבורה והוראות קנס, רק שוטר יכול.

אברהם פורז: למה אי אפשר לתת לפקחי עירייה אפשרות לרשום דו"חות?

אברהם פורז: למה צריך שיהיה לזה חוק עזר?

יפעת רווה: זה נכון, האפשרות נכונה היא לתת הסמכה בחוק.

רחל אביב: הדרך הנכונה היא לתקן את סעיף 77.

אברהם פורז: גם פקח עירייה יכול להגיש דו"ח ומשעה שזה ברירת קנס זה ישולם לקופת העירייה.

אתי בנדלר: סעיף 77 לפקודת התעבורה אומר שמועצה של עירייה או של מועצה מקומית, רשאית, בהסכמת שר פנים ושר התחבורה, להתקין בחוקי עזר בלבד, לכן זה חייב להיות לפי נוסח הפקודה כרגע.

אברהם פורז: איזה עירייה התקינה את חוקי העזר האלה?

יפעת רווה: כל העיריות, זה המצב היום.

אברהם פורז: אם העירייה התקינה חוק עזר, מותר לה לקבוע סכום קנס כמה שהיא רוצה?

יפעת רווה: לא, וזה בדיוק מה שהצו הזה בא לשנות.

אתי בנדלר: כל חוקי עזר שהותקנו לפי סעיף קטן (א) יהיו בכפוף לכל תקנה שהתקין שר התחבורה בסעיפים 70 – 72.

יפעת רווה: המצב היום, ואם אנחנו רוצים לשמר אותו ופשוט לשנות אותו בהתאם כאן, הוא שנניח עיריית ירושלים יש לה חוק עזר בדבר חניה על מדרכה.

יפעת רווה: אנחנו לא רוצים מצב שאם השוטר אוכף חניה על מדרכה זה יהיה 100 ₪ ואם העירייה אוכפת את זה זה יהיה 490 ₪.

אברהם פורז: צריך ליישר קו.

יפעת רווה: לכן אומרים אם יש חוק עזר שמקביל לצו התעבורה עבור הקנס, גובה הקנס יהיה אותו דבר.

אברהם פורז: זאת אומרת שאנחנו משווים את שיעורי הקנסות.

יפעת רווה: בדיוק.

אברהם פורז: את חייבת לבדוק את העניין המשפטי פה, כדי שנהיה בטוחים שזה מה שאנחנו עושים פה ולא משהו אחר.

אתי בנדלר: יש כאן הפניה למספר התקנות.

אברהם פורז: מה שעשיתם זה לקחתם את אותם דברים שהם בסמכות העירייה ויישרתם את הקו בהתאם לסמכות כדי שהקנס יהיה תואם.

יפעת רווה: הגבלנו בעניין הזה את העירייה מבחינת גובה הקנסות.

אתי בנדלר: לגבי תקנות 72, הוועדה אישרה כל מיני- - -

יפעת רווה: החלקים יהיו זהים.

יפעת רווה: הרעיון הוא שהתקנות בחלק ג' - - -

אברהם פורז: בזה סיימנו את התקנות, אני לא מאשר אותם באופן סופי, אני רוצה קודם לקיים דיון על שיטת הניקוד ואז נראה באופן סופי אם אין שינויים.

רוני אהרונוביץ: יש בעיה עקרונית עם הנושא של העיריות.

אתי בנדלר: אני מבקשת שיהיה לנו נוסח כמו שאושר, לא לגבי הכל אלא על כל תקנה שיש לגביה שינוי.

רוני אהרונוביץ: ברגע שעירייה פונה לרשום דו"חות, יש לה אינטרס למנוע מקומות חניה, ואז בכל סמטה חשוכה מופיע לך מעבר חציה, שאסור לעמוד 12 מטר לפניו.

רוני אהרונוביץ: אם תלך לאורך שדרות נורדאו בתל- אביב תראה שסמטאות ברוחב שבקושי מכונית עוברת אותם, כולן מקווקוות במעברי חציה.

שולמית שמעון: זולת אם נקבע אחרת.

רוני אהרונוביץ: ברגע שיש לעירייה אפשרות, היא צובעת באדום לבן איך שהיא רוצה, מוסיפה מעברי חציה איפה שהיא רוצה וכך היא שוללת מקומות חנייה, גורמת לאנשים לשלם דו"חות ואז יש לה כסף.

רוני אהרונוביץ: אם רק למשטרה הייתה סמכות לרשום דו"חות חניה, יכול להיות שהעירייה הייתה מתנהלת אחרת.

אברהם פורז: רשות תמרור מקומית, זה חד וחלק רק בסמכות העירייה?

אברהם פורז: היא יכולה לצבוע ולעשות כאלה דברים?

צבי יוזנט: בעקבות הדיונים פה נקבע שלא כל דבר יעשו בריכוזיות במשרד התחבורה, אלא להאציל סמכויות לרשויות המקומיות לעשיית ככרות וכו'.

צבי יוזנט: כל הטענות כל הזמן היו שהמדינה חונקת את הרשות המקומית ולא נותנת להם שום דבר.

אברהם פורז: מה אתם עושים נגד עיריית תל-אביב שמתנכלת לאורחים ומחליטה שכל היער צבועה כחול לבן, גם בפאתי העיר, במקומות עם מצוקת חניה ואין סיבה לסמן כחול לבן ולגבות כסף.

חווה ראובני: היא צריכה לעשות את זה בהתייעצות עם המשטרה.

חווה ראובני: סמכות רשות התמרור המקומית מלווה בהתייעצות עם קצין משטרה.

רחל אביב: יש תקנות ספציפיות, 17, 18, 19.

אברהם פורז: נניח עירייה מסוימת מחליטה לגבות כסף, היא מחליטה, אם יש לך תג של תושב אתה פטור, אתה מסמן במקומות חוקיים במרכז שאין שם מצוקת חניה במשך היום ומעביר אותם מפס לבן שהיו חונים עליו חינם, לכחול לבן שמשלמים כי כל המטרה היא לגבות כסף.

אברהם פורז: זה לא שיקול תעבורתי בכלל.

אברהם פורז: במקומות שיש מצוקת חניה, צריך לגרום שתהיה תחלופה, זה מקובל עלי.

אברהם פורז: במקומות שאין מצוקת חניה, למה לסמן אותם כך?

אברהם פורז: רחל אביב:

אברהם פורז: אני לא מבין את המשפט האחרון.

אברהם פורז: אם עיריית תל-אביב מחליטה לסמן רחובות שלמים בכחול לבן?

רחל אביב: היא לא יכולה.

רחל אביב: כי הסימון כחול לבן הוא לא סימון, הוא תמרור.

רחל אביב: חלק מהתמרורים הם בסמכות רשות תמרור מקומית וחלק לא.

רחל אביב: אלה תקנות 17, 18, 19.

אברהם פורז: חניה זה באישור רשות תמרור מקומית?

רחל אביב: התמרור ד' 20, כחול לבן, כן.

רחל אביב: תקנה 17 אומרת ש"רשות תמרור מרכזית רשאית להורות לרשות תמרור מקומית על קביעת הסדר תנועה, שינויו, ביטולו ודרך אחזקתו.

רחל אביב: ניתנה הוראה כאמור בתקנות אלה, רשאית רשות התמרור המקומית.

רחל אביב: .."- - -

אברהם פורז: זו התערבות בדיעבד.

אברהם פורז: אפשר להגיד להם תשנו.

אברהם פורז: אם אני מבין את התקנה נכון, רשות תמרור מרכזית, או משרד התחבורה, רשאים לבוא לעיריית תל- אביב ולהגיד שאין להם הצדקה לסימון המסוים הזה, ויש לשנותו.

רחל אביב: לא רק זה, רשות תמרור מרכזית יכולה להורות לרשות תמרור מקומית לסמן לעשות לפעול וכו' , זו תקנה 17.

רחל אביב: תקנה 18 שזו חלוקת הסמכויות בים שתי הרשויות התמרור "סמכות רשות תמרור מקומית, זולת אם הורתה רשות תמרור מרכזית אחרת, רשאית רשות תמרור מקומית לאחר התייעצות עם קצין משטרה להציב לסמן או לסלק בכל דרך שבתחומה..." ויש כאן רשימת תמרורים.

רחל אביב: שוב, זה כפוף לסמכות על של רשות תמרור מרכזית.

אברהם פורז: מי עוסק בעניין הזה במשרד התחבורה?

צבי יוזנט: הכל אלכס, ונדמה לי שאתה צריך להזמין אותו אליך לדבר על הרבה נושאים.

אתי בנדלר: יש את תקנות התעבורה כפי שקראת אותם, למעשה מדובר ביחסי הכוחות בין משרד התחבורה לבין הרשויות המקומיות.

אתי בנדלר: יש מאבק מאד משמעותי שבו רשויות מקומיות תובעות יותר סמכויות, גם בתחום התמרור, שיעבירו אותם אליהם.

אתי בנדלר: הצרכים בעניין הזה, גם הדברים שם בסמכות ברורה של אישור מראש של רשות התמרור המרכזית, האישור ניתן כמעט כדבר שבשגרה, אם רשות התמרור המקומית או מי שעומד בראשה, הם מספיק חזקים מול משרד התחבורה.

אתי בנדלר: יש את לשון התקנות ויש איך שהדברים עובדים בפועל.

אברהם פורז: בכל אופן דעתי איננה נוחה לשימוש בתמרור למטרות גביית כסף.

אברהם פורז: אני חושב שבמרכז העיר, ובמקומות שיש בהם מצוקת חניה צריך ליצור תחלופה וליצור מצב שחונים בתשלום.

אברהם פורז: מצד שני, אני לא חושב שבפריפריה יש לזה הצדקה.

אתי בנדלר: איש לא יעודד את פניך שהסימון נעשה רק לגביית כספים.

רוני אהרונוביץ: הם צובעים גם מעברי חניה במקומות שלא צריכים, וכן אדום לבן, אין ברירה, חייבים לעמוד באדום לבן כי אין מקום חניה אחר, וזה הכסף.

אברהם פורז: יש מקומות שמסמנים יותר מידי.

רחל אביב: אני חושבת שנוצרה פה אי הבנה בסיסית ממה שאמר אדון אהרונוביץ.

רחל אביב: כשמדברים על סימון הכוונה היא לתמרור, אין סימון גרידא.

אברהם פורז: בסדר, זו הכוונה.

אברהם פורז: בזה סיימנו להיום, אנחנו נעשה דיון נוסף על הדברים האלה.

אברהם פורז: סגן השר אבי יחזקאל פנה אלי לפני שבועיים וביקש ממני להחיש את הדיון בעניין הניקוד.

אברהם פורז: נקבע עכשיו בהקדם דיון בשיטת הניקוד החדשה.

חווה ראובני: דבר נוסף זה על תחולה.

חווה ראובני: על פי משטרת ישראל שיתחילו לבצע את הצווים, שיתחילו להיכנס לתוקף אחרי 6 חודשים.

אברהם פורז: אין לי בעיה לאשר את זה כרגע כדי שיתחילו תוך 6 חודשים, השאלה אם אנחנו לא נהיה חייבים בתיקונים אחרי שנדון בשאלת הניקוד.

אתי בנדלר: אתה אומר שבשלב זה אתה לא מאשר את זה.

אתי בנדלר: ברגע שזה יאושר יחלו 6 חודשים.

אברהם פורז: תצטרכו לחכות קצת, יכול להיות אחרי שאשמע יותר על הניקוד, משהו ישתנה, נראה הכל כחבילה אחת.

אברהם פורז: כרגע לא אישרנו שום דבר, ולכשיאושר הצו לאחר הבחינה, תחולתו תהיה תוך ששה חודשים.

אברהם פורז: תודה רבה לכולם.